[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 31.8.2010

COM(2010) 459 τελικό

2010/0240 (NLE)

Πρόταση

ΚΑΝΟΝΙΣΜΟΣ (ΕΕ) αριθ. .../2010 ΤΟΥ ΣΥΜΒΟΥΛΙΟΥ

σχετικά με περιοριστικά μέτρα κατά του Ιράν και την κατάργηση του κανονισμού (ΕΚ) αριθ. 423/2007

(υποβάλλεται από κοινού από την Επιτροπή και την Ύ πατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας)

ΑΙΤΙΟΛΟΓΙΚΗ ΕΚΘΕΣΗ

1. Στις 26 Ιουλίου 2010, το Συμβούλιο ενέκρινε την απόφαση 2010/413/ΚΕΠΠΑ, που επιβεβαιώνει τα περιοριστικά μέτρα τα οποία είχαν ληφθεί από το 2007 και προβλέπει πρόσθετα περιοριστικά μέτρα κατά του Ιράν προκειμένου να συμμορφωθεί με την απόφαση 1929 (2010) του Συμβουλίου Ασφαλείας του ΟΗΕ, και συνοδευτικά μέτρα, όπως ζήτησε το Ευρωπαϊκό Συμβούλιο με δήλωση της 17ης Ιουνίου 2010.

2. Τα εν λόγω περιοριστικά μέτρα περιλαμβάνουν, ιδίως, πρόσθετους περιορισμούς στις εμπορικές συναλλαγές όσον αφορά αγαθά και τεχνολογίες διπλής χρήσης και εξοπλισμό που ενδέχεται να χρησιμοποιηθεί για εσωτερική καταστολή, περιορισμούς στο εμπόριο βασικού εξοπλισμού, καθώς και στις επενδύσεις, για τις ιρανικές βιομηχανίες πετρελαίου και φυσικού αερίου, περιορισμούς στις ιρανικές επενδύσεις για την εξόρυξη ουρανίου και την πυρηνική βιομηχανία, περιορισμούς στις μεταφορές κεφαλαίων από και προς το Ιράν, περιορισμούς σχετικούς με τον τραπεζικό κλάδο του Ιράν, περιορισμούς όσον αφορά την πρόσβαση του Ιράν στις αγορές ασφαλίσεων και ομολόγων της Ένωσης, καθώς και περιορισμούς στην παροχή ορισμένων υπηρεσιών προς τα ιρανικά πλοία και αεροσκάφη μεταφοράς φορτίου.

3. Το Συμβούλιο προβλέπει επίσης, για ορισμένες επιπλέον κατηγορίες προσώπων, τη δέσμευση κεφαλαίων και οικονομικών πόρων, καθώς και ορισμένες άλλες τεχνικές τροποποιήσεις στα ισχύοντα μέτρα.

4. Τα περιοριστικά μέτρα που αφορούν αγαθά διπλής χρήσης θα πρέπει να επεκταθούν ώστε να καλύπτουν όλα τα αγαθά και τις τεχνολογίες του παραρτήματος Ι του κανονισμού (EΚ) αριθ. 428/2009, με εξαίρεση ορισμένα είδη της κατηγορίας 5. Ωστόσο, τα αγαθά και οι τεχνολογίες της κατηγορίας 5 για τα οποία ισχύει επί του παρόντος απαγόρευση, θα πρέπει να εξακολουθήσουν να απαγορεύονται. Είναι επίσης σκόπιμο να επιβληθεί απαγόρευση σε ορισμένα από τα αγαθά και τις τεχνολογίες για τα οποία προηγουμένως απαιτούνταν άδεια εξαγωγής βάσει του άρθρου 3 του κανονισμού 423/2007.

5. Θα πρέπει να προβλεφθεί κατάλογος με τα βασικά αγαθά και τεχνολογίες στους τομείς του πετρελαίου και του φυσικού αερίου προκειμένου να εξασφαλισθεί η αποτελεσματική εφαρμογή των περιοριστικών μέτρων από τους οικονομικούς φορείς και τις τελωνειακές αρχές. Σε χωριστό έγγραφο θα υποβληθεί συμπληρωματική πρόταση σχετικά με τον κατάλογο βασικού εξοπλισμού και τεχνολογιών για τους τομείς του πετρελαίου και του φυσικού αερίου που αναφέρονται στο άρθρο 8 του προτεινόμενου κανονισμού.

6. Οι περιορισμοί των επενδύσεων στους τομείς του πετρελαίου και του φυσικού αερίου, για να είναι αποτελεσματικοί, θα πρέπει να καλύπτουν ορισμένες βασικές δραστηριότητες, όπως οι υπηρεσίες μεταφορών, ενώ για τον ίδιο λόγο, οι περιορισμοί θα πρέπει να ισχύουν και για τις κοινοπραξίες καθώς και τις άλλες μορφές ενώσεων και συνεργασίας στον τομέα του πετρελαίου και του φυσικού αερίου.

7. Για να είναι αποτελεσματικοί οι περιορισμοί όσον αφορά τις ιρανικές επενδύσεις στην Ένωση απαιτείται η λήψη μέτρων ώστε να απαγορεύεται σε φυσικά ή νομικά πρόσωπα, οντότητες και οργανισμούς που υπάγονται στη δικαιοδοσία της Ένωσης να καθιστούν δυνατές ή να επιτρέπουν τις εν λόγω επενδύσεις.

8. Είναι ως εκ τούτου αναγκαίο να τροποποιηθεί και να συμπληρωθεί ο κανονισμός (EΚ) αριθ. 423/2007 τις 19ης Απριλίου 2007 για τα περιοριστικά μέτρα κατά του Ιράν. Για λόγους σαφήνειας, η Επιτροπή και η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας προτείνουν να αντικατασταθεί με έναν νέο κωδικοποιημένο κανονισμό.

9. 2010/0240 (NLE)

Πρόταση

ΚΑΝΟΝΙΣΜΟΣ (ΕΕ) αριθ. .../2010 ΤΟΥ ΣΥΜΒΟΥΛΙΟΥ

σχετικά με περιοριστικά μέτρα κατά του Ιράν και την κατάργηση του κανονισμού (ΕΚ) αριθ. 423/2007

Το συμβούλιο της ευρωπαϊκής ένωσης,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 215,

την απόφαση 2010/413/ΚΕΠΠΑ του Συμβουλίου της 26ης Ιουλίου 2010 για περιοριστικά μέτρα κατά του Ιράν και για την κατάργηση της κοινής θέσης 2007/140/ΚΕΠΠΑ[1],

την κοινή πρόταση εκ μέρους της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας, και της Επιτροπής,

Εκτιμώντας τα εξής:

10. Στις 26 Ιουλίου 2010, το Συμβούλιο ενέκρινε την απόφαση 2010/413/ΚΕΠΠΑ που επιβεβαιώνει τα περιοριστικά μέτρα τα οποία είχαν ληφθεί από το 2007 και προβλέπει πρόσθετα περιοριστικά μέτρα κατά της Ισλαμικής Δημοκρατίας του Ιράν (στο εξής αναφερόμενη ως Ιράν) προκειμένου να συμμορφωθεί με την απόφαση 1929 (2010) του Συμβουλίου Ασφαλείας του ΟΗΕ, καθώς και συνοδευτικά μέτρα, όπως ζήτησε το Ευρωπαϊκό Συμβούλιο με δήλωση της 17ης Ιουνίου 2010.

11. Τα εν λόγω περιοριστικά μέτρα περιλαμβάνουν, ιδίως, πρόσθετους περιορισμούς στις εμπορικές συναλλαγές όσον αφορά αγαθά και τεχνολογίες διπλής χρήσης, καθώς και εξοπλισμό που ενδέχεται να χρησιμοποιηθεί για εσωτερική καταστολή, περιορισμούς στο εμπόριο βασικού εξοπλισμού και τεχνολογιών, καθώς και στις επενδύσεις, για τις ιρανικές βιομηχανίες πετρελαίου και φυσικού αερίου, περιορισμούς στις ιρανικές επενδύσεις για την εξόρυξη ουρανίου και την πυρηνική βιομηχανία, περιορισμούς στις μεταφορές κεφαλαίων από και προς το Ιράν, περιορισμούς σχετικούς με τον τραπεζικό κλάδο του Ιράν, περιορισμούς όσον αφορά την πρόσβαση του Ιράν στις αγορές ασφαλίσεων και ομολόγων της Ένωσης, καθώς και περιορισμούς στην παροχή ορισμένων υπηρεσιών προς τα ιρανικά πλοία και αεροσκάφη μεταφοράς φορτίου.

12. Το Συμβούλιο προβλέπει επίσης, για ορισμένες επιπλέον κατηγορίες προσώπων, τη δέσμευση κεφαλαίων και οικονομικών πόρων, καθώς και ορισμένες άλλες τεχνικές τροποποιήσεις στα ισχύοντα μέτρα.

13. Η υποχρέωση για δέσμευση των οικονομικών πόρων των κατονομαζόμενων οντοτήτων των Ναυτιλιακών Γραμμών της Ισλαμικής Δημοκρατίας του Ιράν δεν απαιτεί την κατάσχεση ή την κράτηση των σκαφών που ανήκουν στις εν λόγω οντότητες ή των φορτίων που μεταφέρουν, εφόσον τα εν λόγω φορτία ανήκουν σε τρίτους, ούτε απαιτεί την κράτηση του πληρώματος που απασχολούν.

14. Τα μέτρα αυτά εμπίπτουν στο πεδίο της συνθήκης για τη λειτουργία της Ευρωπαϊκής Ένωσης και, επομένως, προκειμένου ιδίως να εξασφαλισθεί η ομοιόμορφη εφαρμογή τους από τους οικονομικούς φορείς σε όλα τα κράτη μέλη, είναι αναγκαία η θέσπιση νομοθεσίας σε επίπεδο Ένωσης ώστε να εφαρμοστούν όσον αφορά την Ένωση.

15. Ο κανονισμός (EΚ) αριθ. 423/2007 της 19ης Απριλίου 2007 για τα περιοριστικά μέτρα κατά του Ιράν[2], όπως τροποποιήθηκε, θεσπίζει τα περιοριστικά μέτρα που έλαβε η Ένωση σε συνέχεια της κοινής θέσης 2007/140/ΚΕΠΠΑ, όπως τροποποιήθηκε[3]. Για λόγους σαφήνειας, ο κανονισμός αριθ. 423/2007 θα πρέπει να καταργηθεί στο σύνολό του και να αντικατασταθεί από τον παρόντα κανονισμό.

16. Τα αναθεωρημένα περιοριστικά μέτρα που αφορούν αγαθά διπλής χρήσης θα πρέπει να καλύπτουν όλα τα αγαθά και τις τεχνολογίες του παραρτήματος Ι του κανονισμού (EΚ) αριθ. 428/2009, με εξαίρεση ορισμένα είδη της κατηγορίας 5. Ωστόσο, τα είδη της κατηγορίας 5 που αφορούν την πυρηνική και πυραυλική τεχνολογία και για τα οποία ισχύει επί του παρόντος απαγόρευση, θα πρέπει να εξακολουθήσουν να απαγορεύονται. Είναι επίσης σκόπιμο να επιβληθεί απαγόρευση σε ορισμένα από τα αγαθά και τις τεχνολογίες για τα οποία προηγουμένως απαιτούνταν άδεια εξαγωγής βάσει του άρθρου 3 του κανονισμού 423/2007.

17. Θα πρέπει να προβλεφθεί κατάλογος με τα βασικά αγαθά και τεχνολογίες στους τομείς του πετρελαίου και του φυσικού αερίου προκειμένου να εξασφαλισθεί η αποτελεσματική εφαρμογή των περιοριστικών μέτρων από τους οικονομικούς φορείς και τις τελωνειακές αρχές.

18. Οι περιορισμοί των επενδύσεων στους τομείς του πετρελαίου και του φυσικού αερίου, για να είναι αποτελεσματικοί, θα πρέπει να καλύπτουν ορισμένες βασικές δραστηριότητες, όπως οι υπηρεσίες μεταφορών, ενώ για τον ίδιο λόγο, οι περιορισμοί θα πρέπει να ισχύουν και για τις κοινοπραξίες, καθώς και τις άλλες μορφές ενώσεων και συνεργασίας στον τομέα του πετρελαίου και του φυσικού αερίου.

19. Για να είναι αποτελεσματικοί οι περιορισμοί όσον αφορά τις ιρανικές επενδύσεις στην Ένωση απαιτείται η λήψη μέτρων ώστε να απαγορεύεται σε φυσικά ή νομικά πρόσωπα, οντότητες και οργανισμούς που υπάγονται στη δικαιοδοσία της Ένωσης να καθιστούν δυνατές ή να επιτρέπουν τις εν λόγω επενδύσεις.

20. Για να εξασφαλισθεί η συνέπεια με την οδηγία 2005/60/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας[4], ο παρών κανονισμός ακολουθεί τους ίδιους ορισμούς για τους όρους «χρηματοπιστωτικός οργανισμός» και «πιστωτικό ίδρυμα», όπως η εν λόγω οδηγία.

21. Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως από τον Χάρτη των Θεμελιωδών Δικαιωμάτων της Ευρωπαϊκής Ένωσης, και ειδικότερα το δικαίωμα πραγματικής προσφυγής και δίκαιης δίκης, το δικαίωμα της ιδιοκτησίας και το δικαίωμα της προστασίας των δεδομένων προσωπικού χαρακτήρα. Ο παρών κανονισμός θα πρέπει να εφαρμόζεται σύμφωνα με τα εν λόγω δικαιώματα και αρχές.

22. Η απόφαση 2010/413/ΚΕΠΠΑ προβλέπει διαδικασία επανεξέτασης, όταν ένα φυσικό ή νομικό πρόσωπο, οντότητα ή οργανισμός καταχωρείται στο παράρτημα Ι και στο παράρτημα ΙΙ της εν λόγω απόφασης. Οι διαδικασίες καταχώρησης σε κατάλογο στο πλαίσιο της δέσμευσης κεφαλαίων και οικονομικών πόρων βάσει του παρόντος κανονισμού δεν θα πρέπει να αποτελούν επανάληψη των διαδικασιών αυτών.

23. Για την εφαρμογή του παρόντος κανονισμού, και προκειμένου να δημιουργηθούν συνθήκες μέγιστης δυνατής ασφάλειας δικαίου εντός της Ένωσης, τα ονόματα και τα άλλα σημαντικά δεδομένα που αφορούν φυσικά και νομικά πρόσωπα, οντότητες και οργανισμούς των οποίων πρέπει να δεσμευθούν κεφάλαια και οικονομικοί πόροι σύμφωνα με τον κανονισμό, θα πρέπει να δημοσιοποιούνται. Κάθε επεξεργασία προσωπικών δεδομένων φυσικών προσώπων βάσει του παρόντος κανονισμού θα πρέπει να γίνεται σύμφωνα με τον κανονισμό (EΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών[5], και την οδηγία 95/46/EΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[6].

24. Για να εξασφαλιστεί η αποτελεσματικότητα των μέτρων που προβλέπει ο παρών κανονισμός, ο τελευταίος θα πρέπει να αρχίσει να ισχύει από την ημέρα δημοσίευσής του,

εξέδωσε τον παρόντα κανονισμό:

Κεφάλαιο I Ορισμοί

Άρθρο 1

Για τους σκοπούς του παρόντος κανονισμού, εφαρμόζονται οι ακόλουθοι ορισμοί:

α) «υποκατάστημα» χρηματοπιστωτικού οργανισμού ή πιστωτικού ιδρύματος: κατάστημα το οποίο στερείται αυτοτελούς νομικής υπόστασης και διενεργεί απ' ευθείας όλες ή ορισμένες από τις συναλλαγές που αποτελούν αναπόσπαστο τμήμα της δραστηριότητας του χρηματοπιστωτικού οργανισμού ή του πιστωτικού ιδρύματος.

β) «υπηρεσίες διαμεσολάβησης»: δραστηριότητες προσώπων, οντοτήτων και εταιριών που ενεργούν ως διαμεσολαβητές, με την αγορά, πώληση ή διευθέτηση της μεταφοράς αγαθών και τεχνολογιών, ή τη διαπραγμάτευση ή τη διενέργεια συναλλαγών που περιλαμβάνουν τη μεταφορά αγαθών ή τεχνολογιών·

γ) «σύμβαση ή συναλλαγή»: κάθε συναλλαγή ανεξαρτήτως του τύπου τον οποίο περιβάλλεται και του δικαίου από το οποίο διέπεται, η οποία περιλαμβάνει μία ή περισσότερες συμβάσεις ή παρόμοιες υποχρεώσεις συναφθείσες μεταξύ των ιδίων ή διαφορετικών μερών· για τον σκοπό αυτό, ο όρος “σύμβαση” περιλαμβάνει οποιαδήποτε χρηματοπιστωτική, μεταξύ άλλων, εγγύηση ή αντεγγύηση και κάθε πίστωση, είτε είναι νομικά ανεξάρτητη είτε όχι, καθώς και οποιαδήποτε συναφή παροχή που απορρέει από τη συναλλαγή ή έχει σχέση με αυτή·

δ) «πιστωτικό ίδρυμα»: κάθε πιστωτικό ίδρυμα κατά την έννοια του άρθρου 4 παράγραφος 1 της οδηγίας 2006/48/EK του Ευρωπαϊκού Κοινοβουλίου και του Συμβουλίου, της 14ης Ιουνίου 2006, σχετικά με την ανάληψη και την άσκηση δραστηριότητας πιστωτικών ιδρυμάτων[7], συμπεριλαμβανομένου κάθε ευρισκόμενου εντός ή εκτός της Ένωσης υποκαταστήματος·

ε) «τελωνειακό έδαφος της Ένωσης»: το έδαφος που ορίζεται στο άρθρο 3 του κανονισμού (EΚ) αριθ. 450/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τη θέσπιση του κοινοτικού τελωνειακού κώδικα[8]·

στ) «οικονομικοί πόροι»: περιουσιακά στοιχεία κάθε είδους, ενσώματα ή άυλα, κινητά ή ακίνητα, που δεν είναι κεφάλαια, αλλά μπορούν να χρησιμοποιηθούν για την απόκτηση κεφαλαίων, αγαθών ή υπηρεσιών·

ζ) «έρευνα κοιτασμάτων αργού πετρελαίου και φυσικού αερίου»: περιλαμβάνει και την αναζήτηση αργού πετρελαίου και φυσικού αερίου, καθώς και τις γεωλογικές υπηρεσίες·

η) «χρηματοπιστωτικός οργανισμός»

(i) κάθε επιχείρηση εκτός από πιστωτικό ίδρυμα, η κύρια δραστηριότητα της οποίας συνίσταται στη διενέργεια μιας ή περισσοτέρων από τις συναλλαγές που περιλαμβάνονται στα σημεία 2 έως 12 και στα σημεία 14 και 15 του παραρτήματος Ι της οδηγίας 2006/48/ΕΚ, συμπεριλαμβανομένων των δραστηριοτήτων των ανταλλακτηρίων συναλλάγματος (bureaux de change)·

(ii) οι ασφαλιστικές εταιρείες οι οποίες έχουν λάβει δέουσα άδεια λειτουργίας σύμφωνα με την οδηγία 2002/83/ΕΚ του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, σχετικά με την ασφάλιση ζωής[9], εφόσον ασκούν δραστηριότητες που εμπίπτουν στο πεδίο εφαρμογής της οδηγίας αυτής·

(iii) οι επιχειρήσεις επενδύσεων, όπως ορίζονται στο άρθρο 4 παράγραφος 1 σημείο 1 της οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων[10]·

(iv) οι οργανισμοί συλλογικών επενδύσεων που διαθέτουν στο κοινό μέσω της αγοράς μερίδια ή μετοχές τους·

(v) οι ασφαλιστικοί διαμεσολαβητές, κατά την έννοια του άρθρου 2 παράγραφος 5 της οδηγίας 2002/92/ΕΚ του Ευρωπαϊκού Κοινοβουλίου και του Συμβουλίου, της 9ης Δεκεμβρίου 2002, σχετικά με την ασφαλιστική διαμεσολάβηση[11], εκτός των ασφαλιστικών διαμεσολαβητών κατά το άρθρο 2 παράγραφος 7 της ως άνω οδηγίας, όταν δραστηριοποιούνται στον τομέα της ασφάλισης ζωής και άλλων σχετικών επενδυτικών υπηρεσιών·

και τα υποκαταστήματά του εντός ή εκτός της Ένωσης.

θ) «δέσμευση οικονομικών πόρων»: παρεμπόδιση της χρήσης οικονομικών πόρων για την απόκτηση κεφαλαίων, αγαθών ή υπηρεσιών με κάθε τρόπο, όπως ιδίως της πώλησης, της εκμίσθωσης ή της υποθήκευσής τους·

ι) «δέσμευση κεφαλαίων»: παρεμπόδιση οποιασδήποτε κίνησης, μεταφοράς, τροποποίησης, χρήσης, πρόσβασης ή διαχείρισης κεφαλαίων καθ’ οιονδήποτε τρόπο που θα μπορούσε να οδηγήσει σε μεταβολή ως προς τον όγκο, το ποσό, τον τόπο διατήρησής τους, την ιδιοκτησία, την κατοχή, τον χαρακτήρα, τον προορισμό ή οποιαδήποτε άλλη μεταβολή η οποία θα καθιστούσε δυνατή τη χρησιμοποίηση των συγκεκριμένων κεφαλαίων, συμπεριλαμβανομένης της διαχείρισης χαρτοφυλακίων·

ια) «κεφάλαια»: παντός είδους χρηματοοικονομικά περιουσιακά στοιχεία και οικονομικά οφέλη, στα οποία ενδεικτικώς περιλαμβάνονται:

(i) τα μετρητά, οι επιταγές, οι χρηματικές απαιτήσεις, οι συναλλαγματικές, οι εντολές πληρωμών και άλλα μέσα πληρωμών·

(ii) οι καταθέσεις σε χρηματοπιστωτικούς οργανισμούς ή άλλες οντότητες, τα υπόλοιπα λογαριασμών, τα χρέη και τα ομόλογα χρέους·

(iii) οι δημοσίως και ιδιωτικώς διαπραγματεύσιμοι τίτλοι και χρεόγραφα, μεταξύ των οποίων οι μετοχές και τα μερίδια, τα πιστοποιητικά που αντιπροσωπεύουν κινητές αξίες, οι ομολογίες, τα γραμμάτια, τα μακροπρόθεσμα δικαιώματα (warrants), τα χρεόγραφα χωρίς εξασφάλιση και οι συμβάσεις παράγωγων·

(iv) οι τόκοι, τα μερίσματα ή άλλα έσοδα ή αξίες που προέρχονται ή δημιουργούνται από περιουσιακά στοιχεία·

(v) οι πιστώσεις, τα δικαιώματα συμψηφισμού απαιτήσεων, οι εγγυήσεις, οι εγγυήσεις καλής εκτέλεσης ή άλλες χρηματοοικονομικές δεσμεύσεις,

(vi) οι ενέγγυες πιστώσεις, οι φορτωτικές, τα πωλητήρια συμβόλαια· και

(vii) τα έγγραφα που αποδεικνύουν συμμετοχή σε κεφάλαια ή σε χρηματοοικονομικούς πόρους·

ιβ) «αγαθά»: είδη, υλικά και εξοπλισμός·

ιγ) «ασφάλιση»: δέσμευση με την οποία ένα ή περισσότερα πρόσωπα υποχρεώνονται, αντί πληρωμής, να καταβάλουν σε ένα ή περισσότερα άλλα πρόσωπα, σε περίπτωση επέλευσης κινδύνου, αποζημίωση ή άλλη αντιπαροχή που προσδιορίζεται στη σύμβαση·

ιδ) «επένδυση»:

(i) η απόκτηση ή διεύρυνση της συμμετοχής σε επιχειρήσεις, συμπεριλαμβανομένης της πλήρους απόκτησης των επιχειρήσεων αυτών και της απόκτησης μετοχών και αξιογράφων συμμετοχικής φύσης·

(ii) χρηματικό δάνειο ή πίστωση·

(iii) συμφωνία με άλλο φυσικό ή νομικό πρόσωπο, οντότητα ή οργανισμό που δεσμεύεται να αποκτήσει ή να διευρύνει συμμετοχή σε επιχείρηση επ’ ονόματί του και για λογαριασμό του αντισυμβαλλόμενου, καθώς και να ασκήσει τα δικαιώματα κυριότητάς του σύμφωνα με τις οδηγίες του αντισυμβαλλόμενου·

ιε) «ιρανικό αεροσκάφος»:

(i) αεροσκάφος νηολογημένο στο Ιράν·

(ii) αεροσκάφος που δεν έχει νηολογηθεί στο Ιράν και ανήκει, εν όλω ή εν μέρει, σε έναν ή περισσότερους πολίτες του Ιράν ή σε ένα ή περισσότερα νομικά πρόσωπα, οντότητες ή οργανισμούς που έχουν συσταθεί ή δημιουργηθεί βάσει της νομοθεσίας του Ιράν·

(iii) οποιοδήποτε άλλο αεροσκάφος έχει ναυλωθεί ή με άλλο τρόπο μισθωθεί από έναν ή περισσότερους πολίτες του Ιράν ή από ένα ή περισσότερα νομικά πρόσωπα, οντότητες ή οργανισμούς που έχουν συσταθεί ή δημιουργηθεί βάσει της νομοθεσίας του Ιράν·

ιστ) «ιρανική επιχείρηση»:

(i) κάθε νομικό πρόσωπο, οντότητα ή οργανισμός που έχει συσταθεί ή δημιουργηθεί βάσει της νομοθεσίας του Ιράν·

(ii) κάθε νομικό πρόσωπο, οντότητα ή οργανισμός, περιλαμβανομένων επιχειρήσεων ή ενώσεων χωρίς νομική προσωπικότητα, που έχει την κύρια εγκατάσταση ή την κεντρική του διοίκηση στο Ιράν·

(iii) κάθε νομικό πρόσωπο, οντότητα ή οργανισμός που έχει συσταθεί ή δημιουργηθεί βάσει της νομοθεσίας του Ιράν και ανήκει, εν όλω ή εν μέρει, σε έναν ή περισσότερους πολίτες του Ιράν ή σε ένα ή περισσότερα νομικά πρόσωπα, οντότητες ή οργανισμούς που έχουν συσταθεί ή δημιουργηθεί βάσει της νομοθεσίας του Ιράν·

ιζ) «ιρανικό σκάφος»:

(i) σκάφος που φέρει τη σημαία του Ιράν·

(ii) σκάφος που φέρει άλλη σημαία και το οποίο ανήκει, εν όλω ή εν μέρει, σε έναν ή περισσότερους πολίτες του Ιράν ή σε ένα ή περισσότερα νομικά πρόσωπα, οντότητες ή οργανισμούς που έχουν συσταθεί ή δημιουργηθεί βάσει της νομοθεσίας του Ιράν·

(iii) οποιοδήποτε άλλο σκάφος έχει ναυλωθεί ή με άλλο τρόπο μισθωθεί από έναν ή περισσότερους πολίτες του Ιράν ή από ένα ή περισσότερα νομικά πρόσωπα, οντότητες ή οργανισμούς που έχουν συσταθεί ή δημιουργηθεί βάσει της νομοθεσίας του Ιράν·

ιη) «πρόσωπο, οντότητα ή οργανισμός στο Ιράν»:

(i) το ιρανικό κράτος και κάθε δημόσια αρχή αυτού·

(ii) κάθε φυσικό πρόσωπο που βρίσκεται ή διαμένει στο Ιράν·

(iii) κάθε νομικό πρόσωπο, οντότητα ή οργανισμός που έχει την έδρα του στο Ιράν,

(iv) κάθε νομικό πρόσωπο, οντότητα ή οργανισμός που τελεί υπό τον άμεσο ή έμμεσο έλεγχο ενός ή περισσοτέρων από τα προαναφερόμενα πρόσωπα ή οργανισμούς·

ιθ) «παραγωγή αργού πετρελαίου και φυσικού αερίου»: περιλαμβάνει και τη μεταφορά αργού πετρελαίου και φυσικού αερίου·

κ) «διύλιση»: κατεργασία, παρασκευή ή προετοιμασία για την αγορά υδροκαυσίμων·

κα) «αντασφάλιση»: δραστηριότητα που συνίσταται στην αποδοχή κινδύνων τους οποίους εκχωρεί ασφαλιστική επιχείρηση ή άλλη επιχείρηση αντασφάλισης ή, στην περίπτωση της ένωσης ασφαλιστών γνωστής ως Lloyd's, δραστηριότητα που συνίσταται στην αποδοχή κινδύνων, που εκχωρεί μέλος της Lloyd's, από επιχείρηση ασφάλισης ή αντασφάλισης εκτός της ένωσης ασφαλιστών γνωστής ως Lloyd's·

κβ) «επιτροπή κυρώσεων»: η επιτροπή του Συμβουλίου Ασφαλείας των Ηνωμένων Εθνών η οποία συστάθηκε δυνάμει της παραγράφου 18 της ΑΣΑΗΕ 1737 (2006)·

κγ) «τεχνική βοήθεια»: κάθε τεχνική υποστήριξη που συνδέεται με επισκευές, ανάπτυξη, κατασκευή, συναρμολόγηση, έλεγχο, συντήρηση ή κάθε άλλη τεχνική υπηρεσία, και μπορεί να λαμβάνει μορφές όπως οδηγίες, συμβουλές, κατάρτιση, διαβίβαση λειτουργικών γνώσεων ή δεξιοτήτων ή υπηρεσίες παροχής συμβουλών, συμπεριλαμβανομένων των προφορικών μορφών βοήθειας·

κδ) «τεχνολογίες»: περιλαμβάνει και το λογισμικό

κε) «έδαφος της Ένωσης»: τα εδάφη των κρατών μελών στα οποία εφαρμόζεται η Συνθήκη, υπό τους όρους που προβλέπονται σ’ αυτήν, συμπεριλαμβανομένου του εναερίου χώρου τους.

κστ) «μεταφορά κεφαλαίων»: κάθε συναλλαγή που πραγματοποιείται εκ μέρους πληρωτή μέσω παρόχου υπηρεσίας πληρωμών με ηλεκτρονικά μέσα, προκειμένου να τεθούν τα κεφάλαια στη διάθεση του δικαιούχου, σε πάροχο υπηρεσίας πληρωμών, ανεξάρτητα αν ο πληρωτής και δικαιούχος είναι το ίδιο πρόσωπο. Οι όροι πληρωτής, δικαιούχος και πάροχος υπηρεσίας πληρωμών έχουν την ίδια έννοια όπως στον κανονισμό (EΚ) αριθ. 1781/2006 του Ευρωπαϊκού Κοινοβουλίου και του Συμβουλίου της 15ης Νοεμβρίου 2006 περί των πληροφοριών για τον πληρωτή που συνοδεύουν τις μεταφορές κεφαλαίων[12]·

Κεφάλαιο II Εξαγωγικοί και εισαγωγικοί περιορισμοί

Άρθρο 2

1. Απαγορεύεται:

α) η πώληση, προμήθεια, μεταφορά ή εξαγωγή, άμεσα ή έμμεσα, αγαθών και τεχνολογιών που απαριθμούνται στα παραρτήματα Ι και ΙΙ, ανεξάρτητα εάν προέρχονται από την Ένωση ή όχι, σε οποιοδήποτε φυσικό ή νομικό πρόσωπο, οντότητα ή οργανισμό στο Ιράν ή προς χρήση στη χώρα αυτή ή σε ιρανική επιχείρηση:

β) η πώληση, προμήθεια, μεταφορά ή εξαγωγή, άμεσα ή έμμεσα, εξοπλισμού που θα μπορούσε να χρησιμοποιηθεί για εσωτερική καταστολή, όπως απαριθμούνται στο παράρτημα ΙΙΙ ανεξάρτητα εάν προέρχονται από την Ένωση ή όχι, σε οποιοδήποτε φυσικό ή νομικό πρόσωπο, οντότητα ή οργανισμό στο Ιράν ή προς χρήση στη χώρα αυτή·

γ) η εν γνώσει και εκ προθέσεως συμμετοχή σε δραστηριότητες με αντικείμενο ή αποτέλεσμα την καταστρατήγηση των απαγορεύσεων που αναφέρονται στο στοιχείο α) ή β).

2. Το παράρτημα I περιλαμβάνει αγαθά και τεχνολογίες, περιλαμβανομένου του λογισμικού, που αποτελούν είδη ή τεχνολογίες διπλής χρήσης, όπως ορίζονται στον κανονισμό (ΕΚ) αριθ. 428/2009 του Συμβουλίου, της 5ης Μαΐου 2009, περί κοινοτικού συστήματος ελέγχου των εξαγωγών της μεταφοράς, της μεσιτείας και της διαμετακόμισης ειδών διπλής χρήσης[13], εκτός από τα αγαθά και τις τεχνολογίες που ορίζονται στην κατηγορία 5 του παραρτήματος I του εν λόγω κανονισμού, τα οποία δεν περιλαμβάνονται στους καταλόγους της Ομάδας Πυρηνικών Προμηθευτών και του Καθεστώτος Ελέγχου Πυραυλικής Τεχνολογίας.

3. Το παράρτημα II περιλαμβάνει άλλα αγαθά και τεχνολογίες που ενδέχεται να συμβάλλουν σε δραστηριότητες του Ιράν σχετικές με τον εμπλουτισμό, την επανακατεργασία ή το βαρύ ύδωρ, την ανάπτυξη συστημάτων εκτόξευσης πυρηνικών όπλων ή στην άσκηση δραστηριοτήτων σε άλλους τομείς για τους οποίους ο Διεθνής Οργανισμός Ατομικής Ενέργειας (ΔΟΑΕ) έχει εκφράσει ανησυχίες ή τους οποίους έχει χαρακτηρίσει ως σημαντικούς, μεταξύ των οποίων οι προσδιορισθέντες από το Συμβούλιο Ασφαλείας του ΟΗΕ ή από την επιτροπή κυρώσεων.

4. Τα παραρτήματα I και II δεν περιλαμβάνουν αγαθά και τεχνολογίες που περιλαμβάνονται στον κοινό στρατιωτικό κατάλογο της Ευρωπαϊκής Ένωσης[14].

Άρθρο 3

1. Απαιτείται προηγούμενη άδεια για την πώληση, την προμήθεια, τη μεταφορά ή την εξαγωγή, άμεσα ή έμμεσα, αγαθών και τεχνολογιών που απαριθμούνται στο παράρτημα ΙΙ, ανεξάρτητα εάν προέρχονται από την Ένωση ή όχι, σε οποιοδήποτε φυσικό ή νομικό πρόσωπο, οντότητα ή οργανισμό στο Ιράν ή προς χρήση στη χώρα αυτή ή σε ιρανική επιχείρηση.

2. Για κάθε εξαγωγή για την οποία απαιτείται άδεια σύμφωνα με το παρόν άρθρο, η άδεια χορηγείται από τις αρμόδιες αρχές του κράτους μέλους στο οποίο είναι εγκατεστημένος ο εξαγωγέας και σύμφωνα με τους λεπτομερείς κανόνες του άρθρου 11 του κανονισμού (ΕΚ) αριθ. 428/2009 περί κοινοτικού συστήματος ελέγχου των εξαγωγών της μεταφοράς, της μεσιτείας και της διαμετακόμισης ειδών διπλής χρήσης. Η άδεια ισχύει σε ολόκληρη την Ένωση.

3. Το παράρτημα IV περιλαμβάνει αγαθά και τεχνολογίες εκτός εκείνων που αναφέρονται στα παραρτήματα Ι και ΙΙ, τα οποία ενδέχεται να συμβάλλουν σε δραστηριότητες του Ιράν σχετικές με τον εμπλουτισμό, την επανακατεργασία ή το βαρύ ύδωρ, την ανάπτυξη συστημάτων εκτόξευσης πυρηνικών όπλων ή στην άσκηση δραστηριοτήτων σε άλλους τομείς για τους οποίους ο Διεθνής Οργανισμός Ατομικής Ενέργειας (ΔΟΑΕ) έχει εκφράσει ανησυχίες ή τους οποίους έχει χαρακτηρίσει ως σημαντικούς.

4. Οι εξαγωγείς παρέχουν στις αρμόδιες αρχές όλες τις κατάλληλες πληροφορίες που απαιτούνται για την αίτησή τους για έκδοση άδειας εξαγωγής.

5. Οι αρμόδιες αρχές των κρατών μελών, όπως αναφέρονται στους δικτυακούς τόπους που απαριθμούνται στο παράρτημα V, δεν χορηγούν καμία άδεια για πώληση, προμήθεια, μεταφορά ή εξαγωγή των αγαθών ή της τεχνολογιών που περιλαμβάνει το παράρτημα V, εάν κρίνουν ότι η εν λόγω πώληση, προμήθεια, μεταφορά ή εξαγωγή σχετίζονται με μία από τις ακόλουθες δραστηριότητες:

α) τις δραστηριότητες του Ιράν που συνδέονται με τον εμπλουτισμό, την επανακατεργασία ή το βαρύ ύδωρ·

β) την ανάπτυξη συστημάτων εκτόξευσης πυρηνικών όπλων από το Ιράν·

γ) την άσκηση από το Ιράν δραστηριοτήτων σε τομείς για τους οποίους ο ΔΟΑΕ έχει εκφράσει ανησυχίες ή τους οποίους έχει χαρακτηρίσει ως σημαντικούς· ή

δ) την έρευνα κοιτασμάτων αργού πετρελαίου και φυσικού αερίου, την παραγωγή αργού πετρελαίου και φυσικού αερίου, τη διύλιση ή την υγροποίηση φυσικού αερίου από ιρανική επιχείρηση.

6. Σύμφωνα με τους όρους της παραγράφου 5, οι αρμόδιες αρχές των κρατών μελών, όπως αναφέρονται στους δικτυακούς τόπους που απαριθμούνται στο παράρτημα V, δύνανται να ακυρώσουν, να αναστείλουν, να τροποποιήσουν ή να ανακαλέσουν ήδη χορηγηθείσα άδεια εξαγωγής.

7. Στις περιπτώσεις άρνησης χορήγησης της άδειας, ή ακύρωσης, αναστολής, ουσιαστικού περιορισμού ή ανάκλησης της άδειας σύμφωνα με την παράγραφο 5, τα κράτη μέλη κοινοποιούν στα λοιπά κράτη μέλη και την Επιτροπή την απόφασή τους και ανταλλάσσουν κάθε σχετική πληροφορία με αυτά, τηρουμένων των διατάξεων περί εμπιστευτικότητας των πληροφοριών αυτών που περιλαμβάνει ο κανονισμός (ΕΚ) αριθ. 515/97 του Συμβουλίου, της 13ης Μαρτίου 1997, περί της αμοιβαίας συνδρομής μεταξύ των διοικητικών αρχών των κρατών μελών και της συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών και γεωργικών ρυθμίσεων[15].

8. Προτού ένα κράτος μέλος χορηγήσει άδεια εξαγωγής την οποία είχε αρνηθεί να δώσει άλλο κράτος μέλος ή κράτη μέλη, σύμφωνα με την παράγραφο 5, για μια κατ’ ουσίαν ταυτόσημη συναλλαγή και για την οποία η άρνηση αυτή εξακολουθεί να ισχύει, προβαίνει προηγουμένως σε διαβουλεύσεις με το κράτος μέλος ή τα κράτη μέλη που διατύπωσαν την άρνηση, όπως προβλέπεται στις παραγράφους 6 και 7. Αν το οικείο κράτος μέλος, μετά τις ως άνω διαβουλεύσεις, αποφασίσει να χορηγήσει την άδεια, ενημερώνει τα άλλα κράτη μέλη και την Επιτροπή σχετικά, παρέχοντας όλες τις σχετικές πληροφορίες για να αιτιολογήσει την απόφασή του.

Άρθρο 4

Απαγορεύεται η αγορά, εισαγωγή ή μεταφορά των αγαθών και τεχνολογιών που απαριθμούνται στα παραρτήματα Ι, ΙΙ και ΙΙΙ από το Ιράν, είτε το εν λόγω είδος είναι καταγωγής Ιράν είτε όχι.

Άρθρο 5

1. Απαγορεύεται:

α) η παροχή, άμεσα ή έμμεσα, τεχνικής βοήθειας που συνδέεται με τα αγαθά και τις τεχνολογίες που απαριθμούνται στον κοινό στρατιωτικό κατάλογο της Ευρωπαϊκής Ένωσης, ή με την παροχή, κατασκευή, συντήρηση και χρήση των αγαθών που περιλαμβάνονται στον εν λόγω κατάλογο, σε οποιοδήποτε φυσικό ή νομικό πρόσωπο, οντότητα ή οργανισμό στο Ιράν ή προς χρήση στη χώρα αυτή·

β) η παροχή, άμεσα ή έμμεσα, τεχνικής βοήθειας ή υπηρεσιών διαμεσολάβησης που συνδέονται με τα αγαθά και τις τεχνολογίες που απαριθμούνται στα παραρτήματα Ι και ΙΙ, ή με την παροχή, κατασκευή, συντήρηση και χρήση των αγαθών που περιλαμβάνονται στα παραρτήματα Ι και ΙΙ, σε οποιοδήποτε φυσικό ή νομικό πρόσωπο, οντότητα ή οργανισμό στο Ιράν ή προς χρήση στη χώρα αυτή·

γ) η παροχή, άμεσα ή έμμεσα, τεχνικής βοήθειας ή υπηρεσιών διαμεσολάβησης που συνδέονται με είδη εξοπλισμού που θα μπορούσαν να χρησιμοποιηθούν για εσωτερική καταστολή, όπως απαριθμούνται στο παράρτημα ΙΙΙ, σε οποιοδήποτε φυσικό ή νομικό πρόσωπο, οντότητα ή οργανισμό στο Ιράν ή προς χρήση στη χώρα αυτή·

δ) η παροχή, άμεσα ή έμμεσα, χρηματοδότησης ή χρηματοδοτικής βοήθειας που συνδέεται με τα αγαθά και τις τεχνολογίες που απαριθμούνται στον κοινό στρατιωτικό κατάλογο της Ευρωπαϊκής Ένωσης ή στα παραρτήματα Ι, ΙΙ και ΙΙΙ, στην οποία συμπεριλαμβάνονται ιδίως επιχορηγήσεις, δάνεια και ασφάλιση εξαγωγικών πιστώσεων, για κάθε πώληση, προμήθεια, μεταφορά ή εξαγωγή τέτοιων ειδών, ή για κάθε παροχή συναφούς τεχνικής βοήθειας, σε οποιοδήποτε φυσικό ή νομικό πρόσωπο οντότητα ή οργανισμό στο Ιράν ή προς χρήση στη χώρα αυτή·

ε) η εν γνώσει και εκ προθέσεως συμμετοχή σε δραστηριότητες με αντικείμενο ή αποτέλεσμα την καταστρατήγηση των απαγορεύσεων που αναφέρονται στα στοιχεία α) έως δ).

2. Η παροχή των ακόλουθων επιτρέπεται μόνον εφόσον δοθεί άδεια από την αρμόδια αρχή του οικείου κράτους μέλους:

α) τεχνικής βοήθειας, ή υπηρεσιών διαμεσολάβησης, που συνδέονται με τα αγαθά και τις τεχνολογίες που απαριθμούνται στο παράρτημα IV, καθώς και με την παροχή, κατασκευή, συντήρηση και χρήση των ειδών αυτών, άμεσα ή έμμεσα, σε οποιοδήποτε πρόσωπο, οντότητα ή οργανισμό στο Ιράν ή προς χρήση στη χώρα αυτή·

β) χρηματοδότησης ή χρηματοδοτικής βοήθειας που συνδέεται με τα αγαθά και τις τεχνολογίες που αναφέρονται στο παράρτημα IV, στην οποία συμπεριλαμβάνονται ιδίως επιχορηγήσεις, δάνεια και ασφάλιση εξαγωγικών πιστώσεων, για κάθε πώληση, προμήθεια, μεταφορά ή εξαγωγή τέτοιων ειδών, ή για κάθε παροχή συναφούς τεχνικής βοήθειας, άμεσα ή έμμεσα, σε οποιοδήποτε πρόσωπο, οντότητα ή οργανισμό στο Ιράν ή προς χρήση στη χώρα αυτή·

3. Οι αρμόδιες αρχές των κρατών μελών, οι οποίες αναφέρονται στους δικτυακούς τόπους που απαριθμούνται στο παράρτημα V, δεν χορηγούν άδεια για τις συναλλαγές που αναφέρονται στην παράγραφο 2, εάν κρίνουν ότι η δράση αυτή θα μπορούσε να συμβάλει σε μία από τις ακόλουθες δραστηριότητες:

α) στις δραστηριότητες του Ιράν που συνδέονται με τον εμπλουτισμό, την επανακατεργασία ή το βαρύ ύδωρ·

β) στην ανάπτυξη συστημάτων εκτόξευσης πυρηνικών όπλων από το Ιράν·

γ) στην άσκηση από το Ιράν δραστηριοτήτων σε άλλους τομείς για τους οποίους ο ΔΟΑΕ έχει εκφράσει ανησυχίες ή τους οποίους έχει χαρακτηρίσει ως σημαντικούς· ή

δ) στην έρευνα κοιτασμάτων αργού πετρελαίου και φυσικού αερίου, την παραγωγή αργού πετρελαίου και φυσικού αερίου, τη διύλιση ή την υγροποίηση φυσικού αερίου από ιρανική επιχείρηση.

Άρθρο 6

Το άρθρο 2 παραγράφους 1 στοιχείο α) δεν εφαρμόζεται στα αγαθά που εμπίπτουν στο μέρος Β του παραρτήματος Ι, εφόσον πωλούνται, προμηθεύονται, μεταφέρονται ή εξάγονται στο Ιράν, ή προς χρήση στη χώρα αυτή, για αντιδραστήρα ελαφρού ύδατος, του οποίου η κατασκευή άρχισε στο Ιράν πριν από τον Δεκέμβριο του 2006.

Άρθρο 7

1. Οι αρμόδιες αρχές των κρατών μελών οι οποίες αναφέρονται στους δικτυακούς τόπους που απαριθμούνται στο παράρτημα V, δύνανται να χορηγήσουν, υπό τους όρους και τις προϋποθέσεις που κρίνουν κατάλληλες, άδεια για συναλλαγή σε σχέση με τα αγαθά και τις τεχνολογίες που αναφέρονται στο άρθρο 2 παράγραφος 1 ή για τη βοήθεια ή τις υπηρεσίες διαμεσολάβησης που αναφέρονται στο άρθρο 5 παράγραφος 1, εφόσον πληρούνται οι ακόλουθες προϋποθέσεις:

α) η σύμβαση για την παράδοση αγαθών ή τεχνολογιών, ή για την παροχή βοήθειας, περιλαμβάνει τις κατάλληλες εγγυήσεις τελικού χρήστη·

β) το Ιράν έχει δεσμευθεί να μην χρησιμοποιεί τα εν λόγω αγαθά και τεχνολογίες, ή ανάλογα με την περίπτωση, την εν λόγω βοήθεια, για επικίνδυνες πυρηνικές δραστηριότητες όσον αφορά τη διάδοση πυρηνικών όπλων ή για την ανάπτυξη συστημάτων εκτόξευσης πυρηνικών όπλων·

γ) εάν η συναλλαγή αφορά αγαθά ή τεχνολογίες που περιλαμβάνονται στους καταλόγους της Ομάδας Πυρηνικών Προμηθευτών και του Καθεστώτος Ελέγχου Πυραυλικής Τεχνολογίας, η επιτροπή κυρώσεων έχει κρίνει εκ των προτέρων ότι στη συγκεκριμένη περίπτωση η συναλλαγή ασφαλώς δεν θα συμβάλει ούτε στην ανάπτυξη τεχνολογιών για επικίνδυνες πυρηνικές δραστηριότητες του Ιράν όσον αφορά τη διάδοση πυρηνικών όπλων ούτε στην ανάπτυξη συστημάτων εκτόξευσης πυρηνικών όπλων· και

δ) αν τα εν λόγω αγαθά ή τεχνολογίες μπορούν να θεωρηθούν ως βασικός εξοπλισμός ή τεχνολογία για τη βιομηχανία πετρελαίου και φυσικού αερίου, ο τελικός τους χρήστης δεν είναι επιχείρηση που δραστηριοποιείται στην έρευνα κοιτασμάτων αργού πετρελαίου και φυσικού αερίου, στην παραγωγή αργού πετρελαίου και φυσικού αερίου, στη διύλιση ή στην υγροποίηση φυσικού αερίου, όπως αναφέρονται στο άρθρο 8 παράγραφος 1.

2. Το οικείο κράτος μέλος ενημερώνει τα άλλα κράτη μέλη και την Επιτροπή σε περίπτωση που απορρίπτει αίτηση για χορήγηση άδειας.

Άρθρο 8

1. Απαγορεύεται η πώληση, προμήθεια, μεταφορά ή εξαγωγή αγαθών ή τεχνολογιών που απαριθμούνται στο παράρτημα VI, άμεσα ή έμμεσα, σε οποιοδήποτε φυσικό ή νομικό πρόσωπο, οντότητα ή οργανισμό στο Ιράν, ή για χρήση στη χώρα αυτή, ή σε ιρανική επιχείρηση, εάν το εν λόγω πρόσωπο, οντότητα, οργανισμός ή επιχείρηση ασκεί μία ή περισσότερες από τις ακόλουθες δραστηριότητες:

α) έρευνα κοιτασμάτων αργού πετρελαίου και φυσικού αερίου·

β) παραγωγή αργού πετρελαίου και φυσικού αερίου·

γ) διύλιση·

δ) υγροποίηση φυσικού αερίου.

2. Το παράρτημα VI περιλαμβάνει τον βασικό εξοπλισμό και τις τεχνολογίες που χρησιμοποιούνται στους κλάδους που αναφέρονται στην παράγραφο 1. Το παράρτημα VI δεν περιλαμβάνει τα είδη που περιλαμβάνονται στον κοινό στρατιωτικό κατάλογο της Ευρωπαϊκής Ένωσης, στο παράρτημα I ή στο παράρτημα II.

3. Ως επιχείρηση που δραστηριοποιείται στην κατασκευή ορισμένων αγαθών ή ασκεί ορισμένη δραστηριότητα θεωρείται ότι αποτελεί και η επιχείρηση που προτίθεται να ασχοληθεί με την εν λόγω κατασκευή ή την εν λόγω δραστηριότητα.

Άρθρο 9

Απαγορεύεται:

α) η παροχή, άμεσα ή έμμεσα, τεχνικής βοήθειας ή υπηρεσιών διαμεσολάβησης σχετικά με τα αγαθά και τις τεχνολογίες που απαριθμούνται στο παράρτημα VI, ή με την παροχή, κατασκευή, συντήρηση και χρήση των αγαθών που περιλαμβάνονται στο παράρτημα VI, σε οποιοδήποτε φυσικό ή νομικό πρόσωπο, οντότητα ή οργανισμό στο Ιράν ή για χρήση στη χώρα αυτή, ή σε ιρανική επιχείρηση, εάν το εν λόγω πρόσωπο, οντότητα, οργανισμός ή επιχείρηση ασκεί μία ή περισσότερες από τις ακόλουθες δραστηριότητες:

(i) έρευνα κοιτασμάτων αργού πετρελαίου και φυσικού αερίου·

(ii) παραγωγή αργού πετρελαίου και φυσικού αερίου·

(iii) διύλιση·

(iv) υγροποίηση φυσικού αερίου.

β) η παροχή, άμεσα ή έμμεσα, χρηματοδότησης ή χρηματοδοτικής βοήθειας σχετικά με τα αγαθά και τις τεχνολογίες που απαριθμούνται στο παράρτημα VI, σε οποιοδήποτε φυσικό ή νομικό πρόσωπο, οντότητα ή οργανισμό στο Ιράν ή για χρήση στη χώρα αυτή, ή σε ιρανική επιχείρηση, εάν το εν λόγω πρόσωπο, οντότητα, οργανισμός ή επιχείρηση ασκεί μία ή περισσότερες από τις δραστηριότητες που αναφέρονται στο στοιχείο α)·

γ) η εν γνώσει και εκ προθέσεως συμμετοχή σε δραστηριότητες με αντικείμενο ή αποτέλεσμα την καταστρατήγηση των απαγορεύσεων που αναφέρονται στα στοιχεία α) και β).

Άρθρο 10

1. Οι απαγορεύσεις που προβλέπονται στα άρθρα 8 παράγραφος 1 και 9 δεν ισχύουν:

α) στην περίπτωση του άρθρου 8 παράγραφος 1, για τις συναλλαγές οι οποίες απαιτούνται από σύμβαση εμπορίας που έχει συναφθεί πριν από τις 26 Ιουλίου 2010 ή από σύμβαση ή συμφωνία που έχει συναφθεί πριν από τις 26 Ιουλίου 2010 και αφορά επένδυση που έγινε στο Ιράν πριν από τις 26 Ιουλίου 2010·

β) στην περίπτωση του άρθρου 9, για την παροχή βοήθειας που απαιτείται από σύμβαση ή συμφωνία η οποία έχει συναφθεί πριν από τις 26 Ιουλίου 2010 και αφορά επένδυση που έγινε στο Ιράν πριν από τις 26 Ιουλίου 2010,

υπό τον όρο ότι πληρούνται οι προϋποθέσεις που αναφέρονται στα σημεία γ) και δ)·

γ) όταν το φυσικό ή νομικό πρόσωπο, οντότητα ή οργανισμός που επιδιώκει τη συναλλαγή ή την παροχή βοήθειας έχει κοινοποιήσει τη συναλλαγή ή βοήθεια σε μία από τις αρμόδιες αρχές των κρατών μελών οι οποίες αναφέρονται στους δικτυακούς τόπους που απαριθμούνται στο παράρτημα V· και

δ) όταν η αρμόδια αρχή που έλαβε την κοινοποίηση δεν ενημέρωσε τον αιτούντα εντός 15 εργάσιμων ημερών ότι θεωρεί ότι δεν πληρούνται οι προϋποθέσεις που αναφέρονται στα στοιχεία α) ή β).

2. Η πώληση, προμήθεια, μεταφορά ή εξαγωγή των αγαθών ή τεχνολογιών που απαριθμούνται στο παράρτημα VI και η παροχή των σχετικών υπηρεσιών διαμεσολάβησης, βοήθειας ή χρηματοδότησης στο Ιράν ή σε ιρανική επιχείρηση κοινοποιείται σε μία από τις αρμόδιες αρχές των κρατών μελών οι οποίες αναφέρονται στους δικτυακούς τόπους που απαριθμούνται στο παράρτημα V, αν το εν λόγω πρόσωπο, οντότητα, οργανισμός ή επιχείρηση δεν ασκεί μία ή περισσότερες από τις δραστηριότητες που αναφέρονται στο άρθρο 8 παράγραφος 1.

Η συναλλαγή ή παροχή υπηρεσιών, βοήθειας ή χρηματοδότησης κοινοποιούνται τουλάχιστον 15 εργάσιμες ημέρες πριν από την πραγματοποίησή τους. Απαγορεύονται, εάν η αρμόδια αρχή που έλαβε την κοινοποίηση, ενημερώσει εντός 15 εργάσιμων ημερών ότι τις θεωρεί απαγορευόμενες βάσει του άρθρου 8 παράγραφος 1 ή του άρθρου 9.

Κεφάλαιο III Περιορισμοί στις επενδύσεις

Άρθρο 11

1. Απαγορεύεται:

α) η πραγματοποίηση επενδύσεων σε ιρανική επιχείρηση που ασχολείται με την κατασκευή αγαθών ή τεχνολογιών που απαριθμούνται στον κοινό στρατιωτικό κατάλογο της Ευρωπαϊκής Ένωσης ή στα παραρτήματα Ι ή II·

β) η πραγματοποίηση επενδύσεων σε ιρανική επιχείρηση που ασχολείται με την κατασκευή ειδών εξοπλισμού τα οποία ενδέχεται να χρησιμοποιηθούν για εσωτερική καταστολή, όπως απαριθμούνται στο παράρτημα III·

γ) η πραγματοποίηση επενδύσεων σε ιρανική επιχείρηση που ασχολείται με την έρευνα κοιτασμάτων ή την παραγωγή αργού πετρελαίου και φυσικού αερίου ή με τη διύλιση υδρογονανθράκων ή την υγροποίηση φυσικού αερίου·

δ) η σύσταση κοινοπραξίας, εταιρείας, με ή χωρίς νομική προσωπικότητα, ή η συνεργασία οποιασδήποτε νομικής μορφής με ιρανική επιχείρηση που δραστηριοποιείται στην έρευνα κοιτασμάτων ή παραγωγή αργού πετρελαίου και φυσικού αερίου, στη διύλιση υδρογονανθράκων ή στην υγροποίηση φυσικού αερίου·

ε) η επιδίωξη ή πραγματοποίηση οποιασδήποτε συγκέντρωσης, κατά την έννοια του άρθρου 3 του κανονισμού (EΚ) αριθ. 139/2004 του Συμβουλίου της 20ής Ιανουαρίου 2004 για τον έλεγχο των συγκεντρώσεων μεταξύ επιχειρήσεων[16], με ιρανική επιχείρηση που αναφέρεται στο στοιχείο γ)·

στ) η εν γνώσει και εκ προθέσεως συμμετοχή σε δραστηριότητες με αντικείμενο ή αποτέλεσμα την καταστρατήγηση των απαγορεύσεων που αναφέρονται στα στοιχεία α) έως ε).

2. Η συνεργασία που αναφέρεται στην παράγραφο 1 στοιχείο ε) περιλαμβάνει:

α) τη συνεργασία οποιασδήποτε μορφής ή τη συμμετοχή σε επενδυτικές δαπάνες, στο πλαίσιο ολοκληρωμένης ή διαχειριζόμενης αλυσίδας εφοδιασμού, για την παράδοση πετρελαίου και αερίου ή παράγωγων προϊόντων τους σε διεθνείς αγορές, με επιχείρηση ή εταιρία, είτε διαθέτει νομική προσωπικότητα είτε όχι, η οποία δραστηριοποιείται στον κλάδο του πετρελαίου και του αερίου στο έδαφος του Ιράν·

β) τη συνεργασία οποιασδήποτε μορφής με σκοπό τη διύλιση, παρασκευή ή με άλλο τρόπο μεταποίηση πρώτων υλών ή τη μεταφορά με αγωγό των προϊόντων των κλάδων πετρελαίου και αερίου στο έδαφος του Ιράν με εταιρία ή επιχείρηση, είτε διαθέτει νομική προσωπικότητα είτε όχι, η οποία δραστηριοποιείται στον κλάδο του πετρελαίου και του αερίου στο έδαφος του Ιράν·

γ) τη συνεργασία οποιασδήποτε μορφής με σκοπό τη διευκόλυνση των επενδύσεων ή τη βελτιστοποίηση όσον αφορά τη χρησιμοποίηση της ικανότητας μεταφοράς πετρελαίου ή αερίου, με εταιρία ή επιχείρηση, είτε διαθέτει νομική προσωπικότητα είτε όχι, η οποία δραστηριοποιείται στον κλάδο του πετρελαίου και του αερίου στο έδαφος του Ιράν·

δ) τη συνεργασία οποιασδήποτε μορφής με νομικό πρόσωπο, οντότητα ή οργανισμό με σκοπό τη διευκόλυνση των επενδύσεων σε εγκαταστάσεις υγροποιημένου φυσικού αερίου, εντός του Ιράν ή άμεσα ή έμμεσα συνδεόμενες με το έδαφος της χώρας αυτής.

3. Ως επιχείρηση που δραστηριοποιείται στην κατασκευή ορισμένων αγαθών ή ασκεί ορισμένη δραστηριότητα θεωρείται ότι αποτελεί και η επιχείρηση που προτίθεται να ασχοληθεί με την εν λόγω κατασκευή ή την εν λόγω δραστηριότητα.

4. Η παράγραφος 1 δεν θίγει την εκτέλεση εμπορικών συμβάσεων για την παροχή αγαθών ή υπηρεσιών με τους συνήθεις όρους πληρωμής του εμπορίου και τις συνήθεις συμπληρωματικές συμφωνίες σε σχέση με την εκτέλεση των συμβάσεων αυτών, όπως οι ασφαλίσεις εξαγωγικών πιστώσεων.

Άρθρο 12

1. Για την πραγματοποίηση επενδύσεων σε ιρανική επιχείρηση που δραστηριοποιείται στην κατασκευή αγαθών ή τεχνολογιών που απαριθμούνται στο παράρτημα IV, απαιτείται άδεια της αρμόδιας αρχής του οικείου κράτους μέλους.

2. Οι αρμόδιες αρχές των κρατών μελών, όπως αναφέρονται τους δικτυακούς τόπους που απαριθμούνται στο παράρτημα V, δεν χορηγούν άδεια για τις συναλλαγές που αναφέρονται στην παράγραφο 1, εάν κρίνουν ότι η σχετική ενέργεια θα συνέβαλε σε μία από τις ακόλουθες δραστηριότητες:

α) στις δραστηριότητες του Ιράν που συνδέονται με τον εμπλουτισμό, την επανακατεργασία ή το βαρύ ύδωρ·

β) στην ανάπτυξη συστημάτων εκτόξευσης πυρηνικών όπλων από το Ιράν·

γ) στην άσκηση από το Ιράν δραστηριοτήτων σε τομείς για τους οποίους ο ΔΟΑΕ έχει εκφράσει ανησυχίες ή τους οποίους έχει χαρακτηρίσει ως σημαντικούς· ή

δ) στην έρευνα κοιτασμάτων αργού πετρελαίου και φυσικού αερίου, την παραγωγή αργού πετρελαίου και φυσικού αερίου, τη διύλιση ή την υγροποίηση φυσικού αερίου από ιρανική επιχείρηση.

Άρθρο 13

Κατά παρέκκλιση από το άρθρο 11 παράγραφος 1 στοιχείο α), οι αρμόδιες αρχές των κρατών μελών, οι οποίες αναφέρονται στους δικτυακούς τόπους που απαριθμούνται στο παράρτημα V, δύνανται να χορηγήσουν, υπό τους όρους και τις προϋποθέσεις που κρίνουν κατάλληλες, άδεια για την πραγματοποίηση επενδύσεων, εάν πληρούνται οι ακόλουθες προϋποθέσεις:

α) η ιρανική επιχείρηση έχει δεσμευθεί να εφαρμόζει τις κατάλληλες εγγυήσεις τελικού χρήστη όσον αφορά τα σχετικά αγαθά ή τεχνολογίες ·

β) το Ιράν έχει δεσμευθεί να μην χρησιμοποιεί τα εν λόγω αγαθά και τεχνολογίες, για τις επικίνδυνες πυρηνικές του δραστηριότητες όσον αφορά τη διάδοση πυρηνικών όπλων ή για την ανάπτυξη συστημάτων εκτόξευσης πυρηνικών όπλων·

γ) εάν η επένδυση αφορά αγαθά ή τεχνολογίες που περιλαμβάνονται στους καταλόγους της Ομάδας Πυρηνικών Προμηθευτών και του Καθεστώτος Ελέγχου Πυραυλικής Τεχνολογίας, η επιτροπή κυρώσεων έχει κρίνει εκ των προτέρων ότι στη συγκεκριμένη περίπτωση η συναλλαγή ασφαλώς δεν θα συμβάλει ούτε στην ανάπτυξη τεχνολογιών για επικίνδυνες πυρηνικές δραστηριότητες του Ιράν όσον αφορά τη διάδοση πυρηνικών όπλων ούτε στην ανάπτυξη συστημάτων εκτόξευσης πυρηνικών όπλων· και

δ) εάν τα εν λόγω αγαθά ή τεχνολογίες που κατασκευάζει η ιρανική επιχείρηση μπορούν να θεωρηθούν ως βασικός εξοπλισμός ή τεχνολογίες για τη βιομηχανία πετρελαίου και φυσικού αερίου, ο τελικός τους χρήστης δεν είναι ιρανική επιχείρηση που δραστηριοποιείται στην έρευνα κοιτασμάτων αργού πετρελαίου και φυσικού αερίου, στην παραγωγή αργού πετρελαίου και φυσικού αερίου, στη διύλιση ή στην υγροποίηση φυσικού αερίου, όπως αναφέρεται στο άρθρο 8 παράγραφος 1.

Άρθρο 14

Το άρθρο 11 παράγραφος 1 στοιχείο γ) δεν έχει εφαρμογή στην απόκτηση ή επέκταση συμμετοχής σε ιρανική επιχείρηση ή στη χορήγηση χρηματικού δανείου ή πίστωσης, εάν πληρούνται οι ακόλουθες προϋποθέσεις:

α) η συναλλαγή απαιτείται από συμφωνία ή σύμβαση που έχει συναφθεί πριν από τις 26 Ιουλίου 2010· και

β) η αρμόδια αρχή έχει ενημερωθεί για τη συμφωνία ή τη σύμβαση αυτή και δεν έχει αμφισβητήσει εντός δύο μηνών ότι πληρούται η προϋπόθεση του στοιχείου α).

Άρθρο 15

Απαγορεύεται:

α) η αποδοχή ή έγκριση, με σύναψη συμφωνίας ή με οποιοδήποτε άλλο τρόπο, της πραγματοποίησης επενδύσεων από μία ή περισσότερες ιρανικές επιχειρήσεις ή από πρόσωπο, οντότητα ή οργανισμό στο Ιράν, σε επιχείρηση που ασκεί οποιαδήποτε από τις ακόλουθες δραστηριότητες:

(i) εξόρυξη ουρανίου,

(ii) εμπλουτισμό ουρανίου και επανακατεργασία ουρανίου·

(iii) κατασκευή αγαθών ή τεχνολογιών που περιέχονται στους καταλόγους της Ομάδας Πυρηνικών Προμηθευτών και του Καθεστώτος Ελέγχου Πυραυλικής Τεχνολογίας.

β) η εν γνώσει και εκ προθέσεως συμμετοχή σε δραστηριότητες με αντικείμενο ή αποτέλεσμα την καταστρατήγηση των απαγορεύσεων που αναφέρονται στο στοιχείο α).

Κεφάλαιο IV Δέσμευση κεφαλαίων και οικονομικών πόρων

Άρθρο 16

1. Δεσμεύονται όλα τα κεφάλαια και όλοι οι οικονομικοί πόροι που βρίσκονται στην ιδιοκτησία ή κατοχή ή τελούν υπό τον έλεγχο προσώπων, οντοτήτων και φορέων που απαριθμούνται στο παράρτημα VII. Το παράρτημα VII περιλαμβάνει τα πρόσωπα, τις οντότητες και τους οργανισμούς που ορίζει το Συμβούλιο Ασφαλείας των Ηνωμένων Εθνών ή η επιτροπή κυρώσεων σύμφωνα με την παράγραφο 12 της απόφασης 1737 (2006) του Συμβουλίου Ασφαλείας των Ηνωμένων Εθνών και την παράγραφο 7 της απόφασης 1803 (2008) του Συμβουλίου Ασφαλείας των Ηνωμένων Εθνών ή τις παραγράφους 11, 12 ή 19 της απόφασης 1929 (2010) του Συμβουλίου Ασφαλείας των Ηνωμένων Εθνών.

2. Δεσμεύονται όλα τα κεφάλαια και όλοι οι οικονομικοί πόροι που βρίσκονται στην ιδιοκτησία ή κατοχή ή τελούν υπό τον έλεγχο προσώπων, οντοτήτων και οργανισμών που περιλαμβάνονται στο παράρτημα VΙΙΙ. Το παράρτημα VΙΙΙ περιλαμβάνει τα φυσικά και νομικά πρόσωπα, τις οντότητες και τους οργανισμούς που δεν καλύπτονται από το παράρτημα VΙΙ και τα οποία, σύμφωνα με το άρθρο 20 παράγραφος 1 στοιχείο β) της απόφασης 2010/413/ΚΕΠΠΑ του Συμβουλίου, έχουν αναγνωρισθεί ότι:

α) συμμετέχουν, συνδεόμενοι άμεσα ή παρέχοντας στήριξη, σε επικίνδυνες πυρηνικές δραστηριότητες του Ιράν όσον αφορά τη διάδοση πυρηνικών όπλων ή την εκ μέρους του ανάπτυξη συστημάτων εκτόξευσης πυρηνικών όπλων, μεταξύ άλλων με την ανάμιξή τους στην προμήθεια απαγορευμένων αγαθών και τεχνολογιών, ή ανήκουν ή ελέγχονται από τέτοιο πρόσωπο, οντότητα ή οργανισμό, ακόμη και με παράνομο τρόπο, ή ενεργούν εξ ονόματός του ή υπό την καθοδήγησή του.

β) αποτελούν φυσικό ή νομικό πρόσωπο, οντότητα ή οργανισμό που έχει συνδράμει κατονομαζόμενο πρόσωπο, οντότητα ή οργανισμό ώστε να παρακάμψει ή να παραβιάσει τις διατάξεις του παρόντος κανονισμού ή τα μέτρα που έχει λάβει κράτος μέλος ή τρίτη χώρα σε συμμόρφωση με την απόφαση 2010/413/ΚΕΠΠΑ του Συμβουλίου ή τις αποφάσεις 1737 (2006), 1747 (2007), 1803 (2008) και 1929 (2010) του Συμβουλίου Ασφαλείας των Ηνωμένων Εθνών·

γ) αποτελούν ανώτερα στελέχη των Φρουρών της Ιρανικής Επανάστασης ή νομικό πρόσωπο, οντότητα ή οργανισμό που ανήκει ή ελέγχεται από τους Φρουρούς της Ιρανικής Επανάστασης ή από ένα ή περισσότερα από τα ανώτερα στελέχη τους·

δ) αποτελούν νομικό πρόσωπο, οντότητα ή οργανισμό που ανήκει ή ελέγχεται από τις Ναυτιλιακές Γραμμές της Ισλαμικής Δημοκρατίας του Ιράν.

3. Κανένα κεφάλαιο ή οικονομικός πόρος δεν διατίθεται, άμεσα ή έμμεσα, στα φυσικά ή νομικά πρόσωπα, οντότητες ή οργανισμούς που απαριθμούνται στα παραρτήματα VII και VIII.

4. Απαγορεύεται η συμμετοχή, εν γνώσει και εκ προθέσεως, σε δραστηριότητες που έχουν ως άμεσο ή έμμεσο στόχο ή αποτέλεσμα την καταστρατήγηση των μέτρων που αναφέρονται στις παραγράφους 1, 2 και 3.

5. Τα παραρτήματα VII και VIII περιλαμβάνουν τους λόγους καταχώρησης των προσώπων, οντοτήτων και οργανισμών που έχουν κατονομασθεί από το Συμβούλιο Ασφαλείας ή την επιτροπή κυρώσεων ή το Συμβούλιο, αντίστοιχα, και τις ημερομηνίες καταχώρησής τους.

6. Τα παραρτήματα VII και VIII περιλαμβάνουν επίσης, εφόσον υπάρχουν, πληροφορίες σχετικά με τα κατονομαζόμενα πρόσωπα, για λόγους επαρκούς ταυτοποίησης των εν λόγω προσώπων. Οι πληροφορίες αυτές περιλαμβάνουν μόνον:

α) επώνυμο και όνομα(τα), περιλαμβανομένων τυχόν ψευδωνύμων ή τίτλων·

β) ημερομηνία και τόπο γεννήσεως·

γ) εθνικότητα·

δ) αριθμούς διαβατηρίου και δελτίου ταυτότητας·

ε) αριθμούς φορολογικού μητρώου και κοινωνικής ασφάλισης·

στ) φύλο·

ζ) διεύθυνση ή άλλες πληροφορίες για τη διαμονή·

η) θέση ή επάγγελμα.

7. Τα παραρτήματα VII και VIII δύνανται να περιλαμβάνουν επίσης τις παραπάνω πληροφορίες για τα μέλη της οικογένειας των κατονομαζόμενων προσώπων, υπό τον όρο ότι οι πληροφορίες αυτές είναι αναγκαίες στη συγκεκριμένη περίπτωση μόνο για τη διαπίστωση της ταυτότητας του εν λόγω κατονομαζόμενου φυσικού προσώπου.

Άρθρο 17

Κατά παρέκκλιση από το άρθρο 16, οι αρμόδιες αρχές των κρατών μελών, οι οποίες αναφέρονται στους δικτυακούς τόπους που απαριθμούνται στο παράρτημα V, δύνανται να εγκρίνουν την αποδέσμευση ορισμένων δεσμευμένων κεφαλαίων ή οικονομικών πόρων, εφόσον πληρούνται οι ακόλουθες προϋποθέσεις:

α) τα κεφάλαια ή οι οικονομικοί πόροι αποτελούν αντικείμενο προνομίων βάσει δικαστικών, διοικητικών ή διαιτητικών αποφάσεων που εκδόθηκαν πριν από την ημερομηνία κατά την οποία το αναφερόμενο στο άρθρο 16 πρόσωπο, οντότητα ή οργανισμός κατονομάσθηκε από την επιτροπή κυρώσεων, το Συμβούλιο Ασφαλείας ή το Συμβούλιο ή αντικείμενο δικαστικής, διοικητικής ή διαιτητικής απόφασης που εκδόθηκε πριν από αυτή την ημερομηνία·

β) τα κεφάλαια ή οι οικονομικοί πόροι θα χρησιμοποιηθούν αποκλειστικά για να ικανοποιηθούν απαιτήσεις που έχουν εξασφαλισθεί βάσει τέτοιου προνομίου ή απαιτήσεις που έχουν αναγνωρισθεί ως έγκυρες από τέτοια απόφαση, εντός των ορίων που θέτουν οι ισχύουσες νομοθετικές και κανονιστικές διατάξεις που διέπουν τα δικαιώματα των προσώπων που έχουν τις εν λόγω απαιτήσεις·

γ) το προνόμιο ή η δικαστική απόφαση δεν είναι προς όφελος προσώπου, οντότητας ή οργανισμού που απαριθμείται στο παράρτημα VII ή VIII·

δ) η αναγνώριση του προνομίου ή της δικαστικής απόφασης δεν είναι αντίθετη στη δημόσια τάξη του ενδιαφερομένου κράτους μέλους· και

ε) εάν έχει εφαρμογή το άρθρο 16 παράγραφος 1, το κράτος μέλος έχει κοινοποιήσει το προνόμιο ή τη δικαστική απόφαση στην επιτροπή κυρώσεων.

Άρθρο 18

Κατά παρέκκλιση από το άρθρο 16 και σε περίπτωση οφειλής εκ μέρους απαριθμούμενου στο παράρτημα VΙΙ ή VΙΙΙ προσώπου, οντότητας ή οργανισμού, δυνάμει σύμβασης, συμφωνίας ή υποχρέωσης που είχε συναφθεί ή προέκυψε για το εν λόγω πρόσωπο, οντότητα ή οργανισμό πριν από την ημερομηνία κατά την οποία κατονομάσθηκε από την επιτροπή κυρώσεων, το Συμβούλιο Ασφαλείας ή το Συμβούλιο, οι αρμόδιες αρχές των κρατών μελών οι οποίες αναφέρονται στους δικτυακούς τόπους που απαριθμούνται στο παράρτημα ΙΙΙ, δύνανται να εγκρίνουν, υπό τις προϋποθέσεις που κρίνουν κατάλληλες, την αποδέσμευση ορισμένων δεσμευμένων κεφαλαίων ή οικονομικών πόρων, εφόσον πληρούνται οι ακόλουθες προϋποθέσεις:

α) η οικεία αρμόδια αρχή διαπίστωσε ότι:

(i) τα κεφάλαια ή οι οικονομικοί πόροι θα χρησιμοποιηθούν από πρόσωπο, οντότητα ή οργανισμό απαριθμούμενο στο παράρτημα VII ή VIII για την πραγματοποίηση πληρωμής·

(ii) η σύμβαση, συμφωνία ή υποχρέωση δεν θα συμβάλει στην κατασκευή, πώληση, αγορά, μεταφορά, εξαγωγή, εισαγωγή, μεταφορά ή χρήση αγαθών ή τεχνολογιών που απαριθμούνται στα παραρτήματα Ι, ΙΙ, ΙΙΙ και ΙV· και

(iii) η πληρωμή δεν γίνεται κατά παράβαση του άρθρου 16 παράγραφος 3·

β) εάν έχει εφαρμογή το άρθρο 16 παράγραφος 1, το οικείο κράτος μέλος έχει κοινοποιήσει στην επιτροπή κυρώσεων την απόφαση και την πρόθεσή του να χορηγήσει άδεια, και η επιτροπή κυρώσεων δεν διατύπωσε αντίρρηση σχετικά εντός δέκα εργάσιμων ημερών από την κοινοποίηση· και

γ) εάν έχει εφαρμογή το άρθρο 16 παράγραφος 2, το οικείο κράτος μέλος κοινοποίησε την απόφαση αυτή της αρμόδιας αρχής του και την πρόθεσή της να χορηγήσει άδεια, στα άλλα κράτη μέλη και στην Επιτροπή τουλάχιστον δύο εβδομάδες πριν από τη χορήγηση της άδειας.

Άρθρο 19

1. Κατά παρέκκλιση από το άρθρο 16, οι αρμόδιες αρχές των κρατών μελών οι οποίες αναφέρονται στους δικτυακούς τόπους που απαριθμούνται στο παράρτημα ΙΙΙ, δύνανται να εγκρίνουν, υπό ορισμένες προϋποθέσεις που κρίνουν κατάλληλες, την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων δεσμευμένων κεφαλαίων ή οικονομικών πόρων, εφόσον πληρούνται οι ακόλουθες προϋποθέσεις:

(α) η οικεία αρμόδια αρχή διαπίστωσε ότι τα κεφάλαια ή οι οικονομικοί πόροι:

(i) είναι αναγκαίοι για την κάλυψη βασικών αναγκών των προσώπων που απαριθμούνται στο παράρτημα VΙΙ ή VΙΙΙ και των εξαρτώμενων από αυτά μελών της οικογένειάς τους, ιδίως για την πληρωμή ειδών διατροφής, ενοικίων ή ενυπόθηκων δανείων, ιατροφαρμακευτικής περίθαλψης, φόρων, ασφαλίστρων και τελών σε επιχειρήσεις κοινής ωφελείας,

(ii) προορίζονται αποκλειστικά για την πληρωμή εύλογων αμοιβών επαγγελματιών και την κάλυψη δαπανών που έχουν σχέση με την παροχή νομικών υπηρεσιών, ή

(iii) προορίζονται αποκλειστικά για την πληρωμή τελών ή επιβαρύνσεων για υπηρεσίες που αφορούν τη συνήθη τήρηση ή φύλαξη δεσμευμένων κεφαλαίων ή οικονομικών πόρων· και

(β) εφόσον η άδεια αφορά πρόσωπο, οντότητα ή οργανισμό που απαριθμείται στο παράρτημα VΙΙ, το ενδιαφερόμενο κράτος μέλος έχει κοινοποιήσει στην επιτροπή κυρώσεων την απόφαση αυτή και την πρόθεσή του να χορηγήσει άδεια, και η επιτροπή κυρώσεων δεν διατύπωσε αντίρρηση σχετικά εντός πέντε εργάσιμων ημερών από την κοινοποίηση.

2. Κατά παρέκκλιση από το άρθρο 16, οι αρμόδιες αρχές των κρατών μελών οι οποίες αναφέρονται στους δικτυακούς τόπους που απαριθμούνται στο παράρτημα V, δύνανται να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, αφού διαπιστώσουν ότι τα κεφάλαια ή οι οικονομικοί πόροι είναι αναγκαίοι για έκτακτες δαπάνες ή για πληρωμές αγαθών που αναφέρονται στο άρθρο 6, εφόσον η προμήθειά τους γίνεται για αντιδραστήρα ελαφρού ύδατος στο Ιράν του οποίου η κατασκευή έχει αρχίσει πριν από τον Δεκέμβριο του 2006, υπό την προϋπόθεση ότι:

α) εφόσον η άδεια αφορά πρόσωπο, οντότητα ή οργανισμό που απαριθμείται στο παράρτημα VΙΙ, το ενδιαφερόμενο κράτος μέλος έχει κοινοποιήσει στην επιτροπή κυρώσεων την εν λόγω απόφαση και η απόφαση έχει εγκριθεί από την επιτροπή αυτή, και

β) εφόσον η άδεια αφορά πρόσωπο, οντότητα ή οργανισμό που απαριθμείται στο παράρτημα VΙΙΙ, η αρμόδια αρχή έχει κοινοποιήσει στις αρμόδιες αρχές των άλλων κρατών μελών και στην Επιτροπή τους λόγους για τους οποίους θεωρεί ότι θα πρέπει να χορηγηθεί ειδική άδεια, τουλάχιστον δύο εβδομάδες πριν από την άδεια.

3. Το οικείο κράτος μέλος ενημερώνει τα άλλα κράτη μέλη και την Επιτροπή σχετικά με κάθε άδεια που χορηγείται βάσει των παραγράφων 1 και 2.

Άρθρο 20

1. Το άρθρο 16 παράγραφος 3 δεν εμποδίζει την πίστωση δεσμευμένων λογαριασμών εκ μέρους χρηματοπιστωτικών οργανισμών ή πιστωτικών ιδρυμάτων, εφόσον λαμβάνουν κεφάλαια που μεταφέρονται στον λογαριασμό των φυσικών ή νομικών προσώπων, οντοτήτων ή οργανισμών που απαριθμούνται στους καταλόγους, υπό τον όρο ότι τα πρόσθετα αυτά ποσά δεσμεύονται επίσης. Ο χρηματοπιστωτικός οργανισμός ή πιστωτικό ίδρυμα ενημερώνει αμελλητί τις αρμόδιες αρχές για τις συναλλαγές αυτές.

2. Το άρθρο 16 παράγραφος 3 δεν εφαρμόζεται όσον αφορά την πίστωση των δεσμευμένων λογαριασμών:

α) με τόκους ή άλλα κέρδη σε σχέση με αυτούς του λογαριασμούς· ή

β) με ποσά οφειλόμενα δυνάμει συμβάσεων, συμφωνιών ή υποχρεώσεων που έχουν συναφθεί ή προκύψει πριν από την ημερομηνία κατά την οποία το πρόσωπο, η οντότητα ή οργανισμός που αναφέρεται στο άρθρο 16 κατονομάστηκε από την επιτροπή κυρώσεων, το Συμβούλιο Ασφαλείας ή το Συμβούλιο.

υπό τον όρο ότι οι εν λόγω τόκοι, τα κέρδη και οι πληρωμές ποσών δεσμεύονται σύμφωνα με το άρθρο 16 παράγραφοι 1 ή 2.

3. Το παρόν άρθρο δεν νοείται ότι επιτρέπει τις μεταφορές κεφαλαίων που αναφέρονται στο άρθρο 21.

Κεφάλαιο V Περιορισμοί στις μεταφορές κεφαλαίων και στις χρηματοπιστωτικές υπηρεσίες

Άρθρο 21

1. Εφόσον δεν πληρούνται οι προϋποθέσεις των παραγράφων 2, 3, 4 ή 6, απαγορεύεται:

α) η εντολή για μεταφορά κεφαλαίων αξίας 10.000 ευρώ και άνω προς πρόσωπο, οντότητα ή οργανισμό στο Ιράν·

β) η αποδοχή της μεταφοράς κεφαλαίων αξίας 10.000 ευρώ και άνω που προέρχονται από πρόσωπο, οντότητα ή οργανισμό στο Ιράν·

γ) η εκτέλεση της μεταφοράς κεφαλαίων αξίας 10.000 ευρώ και άνω που προέρχονται από πρόσωπο, οντότητα ή οργανισμό στο Ιράν, ή η εκτέλεση της μεταφοράς κεφαλαίων αξίας 10.000 ευρώ και άνω προς πρόσωπο, οντότητα ή οργανισμό στο Ιράν.

Οι απαγορεύσεις αυτές ισχύουν ανεξαρτήτως αν η μεταφορά των κεφαλαίων εκτελείται με μία πράξη ή με περισσότερες πράξεις που φαίνεται να συνδέονται.

2. Οι απαγορεύσεις που προβλέπονται στην παράγραφο 1 δεν ισχύουν για τις μεταφορές κεφαλαίων που αποτελούν πληρωμές οφειλόμενες για την προμήθεια ειδών διατροφής ή ιατρικού εξοπλισμού ή για την παροχή υγειονομικής περίθαλψης ή που γίνονται για ανθρωπιστικούς σκοπούς, υπό τον όρο ότι η μεταφορά των κεφαλαίων έχει κοινοποιηθεί γραπτώς σε μία από τις αρμόδιες αρχές των κρατών μελών οι οποίες αναφέρονται στους δικτυακούς τόπους που απαριθμούνται στο παράρτημα V.

Η μεταφορά των εν λόγω κεφαλαίων κοινοποιείται από το φυσικό ή νομικό πρόσωπο, οντότητα ή οργανισμό που δίνει την εντολή της μεταφοράς των κεφαλαίων, ή εάν το εν λόγω πρόσωπο, οντότητα ή οργανισμός που δίνει την εντολή δεν εμπίπτει στο πεδίο του άρθρου 36, από το φυσικό ή νομικό πρόσωπο, οντότητα ή οργανισμό που λαμβάνει και εκτελεί την εντολή για τη μεταφορά των κεφαλαίων.

3. Οι απαγορεύσεις της παραγράφου 1 δεν ισχύουν για τις μεταφορές κεφαλαίων αξίας κάτω των 40.000 ευρώ, εκτός από τις αναφερόμενες στην παράγραφο 2, εάν το φυσικό ή νομικό πρόσωπο, οντότητα ή οργανισμός που δίνει την εντολή ή, εφόσον το εν λόγω πρόσωπο, οντότητα ή οργανισμός δεν εμπίπτει στο πεδίο του άρθρου 36, το φυσικό ή νομικό πρόσωπο, οντότητα ή οργανισμός που εκτελεί τη μεταφορά των κεφαλαίων έχει κοινοποιήσει γραπτώς τη μεταφορά σε μία από τις αρμόδιες αρχές των κρατών μελών οι οποίες αναφέρονται στους δικτυακούς τόπους που απαριθμούνται στο παράρτημα V.

4. Οι αρμόδιες αρχές των κρατών μελών οι οποίες αναφέρονται στους δικτυακούς τόπους που απαριθμούνται στο παράρτημα V δύνανται να χορηγούν, υπό τους όρους και τις προϋποθέσεις που κρίνουν κατάλληλους, άδεια για τη μεταφορά κεφαλαίων αξίας 40.000 ευρώ και άνω, εκτός εάν διαπιστώσουν ότι η μεταφορά για την οποία ζητείται η άδεια, θα συνέβαλε σε μία από τις ακόλουθες δραστηριότητες:

α) τις δραστηριότητες του Ιράν που συνδέονται με τον εμπλουτισμό, την επανακατεργασία ή το βαρύ ύδωρ·

β) την ανάπτυξη συστημάτων εκτόξευσης πυρηνικών όπλων από το Ιράν·

γ) την άσκηση από το Ιράν δραστηριοτήτων σε τομείς για τους οποίους ο ΔΟΑΕ έχει εκφράσει ανησυχίες ή τους οποίους έχει χαρακτηρίσει ως σημαντικούς· ή

δ) την έρευνα κοιτασμάτων αργού πετρελαίου και φυσικού αερίου, την παραγωγή αργού πετρελαίου και φυσικού αερίου, τη διύλιση ή την υγροποίηση φυσικού αερίου από ιρανική επιχείρηση.

Η άδεια θεωρείται ότι χορηγήθηκε, εάν η αρμόδια αρχή έλαβε γραπτή αίτηση και, εντός τεσσάρων εβδομάδων, δεν διατύπωσε γραπτές αντιρρήσεις για τη μεταφορά των κεφαλαίων. Αν διατυπωθεί αντίρρηση, επειδή εκκρεμεί σχετική έρευνα, η αρμόδια αρχή αναφέρει το στοιχείο αυτό και κοινοποιεί την απόφασή της το ταχύτερο δυνατόν. Η άδεια θεωρείται ότι χορηγήθηκε, εάν δεν κοινοποιηθεί απόφαση εντός τεσσάρων εβδομάδων από τη διατύπωση της αντίρρησης.

Το οικείο κράτος μέλος ενημερώνει τα άλλα κράτη μέλη και την Επιτροπή όταν απορρίπτει αίτηση για άδεια.

5. Τα κράτη μέλη παρέχουν αμοιβαία συνδρομή, εφόσον τους ζητηθεί και είναι αναγκαία για τη διεξαγωγή έρευνας.

6. Η παράγραφος 1 δεν ισχύει εφόσον έχει χορηγηθεί άδεια για μεταφορά σύμφωνα με τα άρθρα 17, 18 ή 19.

Άρθρο 22

1. Τα υποκαταστήματα και οι θυγατρικές πιστωτικών ιδρυμάτων και χρηματοπιστωτικών οργανισμών εγκατεστημένων στο Ιράν που υπάγονται στο πεδίο εφαρμογής του άρθρου 36, όπως απαριθμούνται στο παράρτημα ΙΧ, κοινοποιούν στην αρμόδια αρχή του κράτους μέλους στο οποίο είναι εγκατεστημένοι, όπως προσδιορίζεται στους δικτυακούς τόπους που απαριθμούνται στο παράρτημα V, όλες τις μεταφορές κεφαλαίων από ή προς αυτούς, καθώς και τα ονόματα των μερών, το ποσό και την ημερομηνία της συναλλαγής, ενός πέντε εργάσιμων ημερών από την εκτέλεση ή την αποδοχή της μεταφοράς των κεφαλαίων. Στη δήλωση πρέπει να διευκρινίζεται, εφόσον είναι γνωστή, η φύση της συναλλαγής και, κατά περίπτωση, η φύση των αγαθών τα οποία αφορά η συναλλαγή, και ειδικότερα να επισημαίνεται εάν πρόκειται για αγαθά υπαγόμενα στα παραρτήματα I, II, III, IV ή VI του παρόντος κανονισμού, και, εφόσον η εξαγωγή τους υπόκειται σε άδεια, να αναφέρεται ο αριθμός της χορηγηθείσας άδειας.

2. Με την επιφύλαξη και βάσει των ρυθμίσεων περί ανταλλαγής πληροφοριών, οι αρμόδιες αρχές προς τις οποίες γίνεται η κοινοποίηση διαβιβάζουν πάραυτα τα εν λόγω δεδομένα, κατά περίπτωση, στις αρμόδιες αρχές των άλλων κρατών μελών στα οποία είναι εγκατεστημένοι οι αντισυμβαλλόμενοι των σχετικών συναλλαγών, ώστε να αποφευχθεί οποιαδήποτε συναλλαγή που μπορεί να συμβάλει σε επικίνδυνες πυρηνικές δραστηριότητες όσον αφορά τη διάδοση πυρηνικών όπλων ή στην ανάπτυξη συστημάτων εκτόξευσης πυρηνικών όπλων.

Άρθρο 23

1. Τα πιστωτικά ιδρύματα και οι χρηματοπιστωτικοί οργανισμοί που υπάγονται στο πεδίο εφαρμογής του άρθρου 36, στο πλαίσιο των δραστηριοτήτων τους με τους χρηματοπιστωτικούς οργανισμούς και πιστωτικά ιδρύματα που αναφέρονται στην παράγραφο 2, και για να αποφευχθεί η συμβολή των εν λόγω δραστηριοτήτων σε επικίνδυνες πυρηνικές δραστηριότητες όσον αφορά τη διάδοση πυρηνικών όπλων ή στην ανάπτυξη συστημάτων εκτόξευσης πυρηνικών όπλων:

α) βρίσκονται σε διαρκή επαγρύπνηση όσον αφορά τις κινήσεις των λογαριασμών, ιδίως μέσω των προγραμμάτων δέουσας επιμέλειας ως προς τον πελάτη και στο πλαίσιο των υποχρεώσεών τους σχετικά με τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας·

β) απαιτούν να συμπληρώνονται όλα τα πεδία πληροφοριών των εντολών πληρωμής που αφορούν τον εντολέα και τον δικαιούχο της συγκεκριμένης συναλλαγής, και, εφόσον δεν παρέχονται οι σχετικές πληροφορίες, να αρνούνται τη συναλλαγή·

γ) διατηρούν όλα τα αρχεία συναλλαγών επί περίοδο πέντε ετών και τα διαθέτουν στις εθνικές αρχές κατόπιν αιτήσεώς τους,

δ) εάν υποπτεύονται ή έχουν εύλογους λόγους να υποπτεύονται ότι τα κεφάλαια συνδέονται με χρηματοδότηση της διάδοσης πυρηνικών όπλων, αναφέρουν αμελλητί τις υποψίες τους στη μονάδα χρηματοοικονομικών πληροφοριών (“ΜΧΠ”) ή οποιαδήποτε άλλη αρμόδια αρχή που έχει ορίσει το οικείο κράτος μέλος, όπως αναφέρεται στους δικτυακούς τόπους που απαριθμούνται στο παράρτημα V, με την επιφύλαξη των άρθρων 5 και 16. Η ΜΧΠ ή άλλη ορισθείσα αρμόδια αρχή χρησιμεύει ως εθνικό κέντρο για τη λήψη και την ανάλυση των αναφορών ύποπτων συναλλαγών που έχουν σχέση με τη δυνητική χρηματοδότηση της διάδοσης των πυρηνικών όπλων. Η ΜΧΠ ή άλλη ορισθείσα αρμόδια αρχή έχει εγκαίρως πρόσβαση, άμεσα ή έμμεσα, στα στοιχεία χρηματοοικονομικής, διοικητικής και νομικής φύσεως, τα οποία ζητεί προκειμένου να επιτελέσει σωστά τα καθήκοντά της, περιλαμβανομένης της ανάλυσης των αναφορών περί ύποπτων συναλλαγών.

Οι παραπάνω απαιτήσεις για τα πιστωτικά ιδρύματα και τους χρηματοπιστωτικούς οργανισμούς ισχύουν συμπληρωματικά ως προς τις υπάρχουσες υποχρεώσεις που απορρέουν από τον κανονισμό 1781/2006[17] και από την εφαρμογή της οδηγίας 2005/60/EK.

2. Τα μέτρα που αναφέρονται στην παράγραφο 1 εφαρμόζονται στους χρηματοπιστωτικούς οργανισμούς και πιστωτικά ιδρύματα ως προς τις δραστηριότητές τους με:

α) πιστωτικά ιδρύματα και χρηματοπιστωτικούς οργανισμούς εγκατεστημένους στο Ιράν·

β) υποκαταστήματα και θυγατρικές πιστωτικών ιδρυμάτων και χρηματοπιστωτικών οργανισμών εγκατεστημένων στο Ιράν, που υπάγονται στο πεδίο εφαρμογής του άρθρου 36, όπως απαριθμούνται στο παράρτημα IX·

γ) υποκαταστήματα και θυγατρικές πιστωτικών ιδρυμάτων και χρηματοπιστωτικών οργανισμών εγκατεστημένων στο Ιράν, εφόσον δεν υπάγονται στο πεδίο εφαρμογής του άρθρου 36, όπως απαριθμούνται στο παράρτημα IΧ·

δ) πιστωτικά ιδρύματα και χρηματοπιστωτικούς οργανισμούς που δεν είναι εγκατεστημένοι στο Ιράν ούτε υπάγονται στο πεδίο εφαρμογής του άρθρου 36, αλλά ελέγχονται από πρόσωπα και οντότητες εγκατεστημένα στο Ιράν, όπως απαριθμούνται στο παράρτημα IX.

Άρθρο 24

1. Απαγορεύεται στους πιστωτικά ιδρύματα και χρηματοπιστωτικούς οργανισμούς που εμπίπτουν στο πεδίο του άρθρου 36 να προβαίνουν σε οποιαδήποτε από τις ακόλουθες ενέργειες:

α) άνοιγμα τραπεζικού λογαριασμού σε πιστωτικό ίδρυμα ή χρηματοπιστωτικό οργανισμό εγκατεστημένο στο Ιράν, περιλαμβανομένης της Κεντρικής Τράπεζας του Ιράν ή σε οποιοδήποτε υποκατάστημα ή θυγατρική τέτοιου πιστωτικού ιδρύματος ή χρηματοπιστωτικού οργανισμού που απαριθμείται στο παράρτημα IX·

β) η δημιουργία σχέσης τραπεζικής ανταπόκρισης με πιστωτικό ίδρυμα ή χρηματοπιστωτικό οργανισμό εγκατεστημένο στο Ιράν, περιλαμβανομένης της Κεντρικής Τράπεζας του Ιράν ή με οποιοδήποτε υποκατάστημα ή θυγατρική τέτοιου πιστωτικού ιδρύματος ή χρηματοπιστωτικού οργανισμού που απαριθμείται στο παράρτημα IX,

γ) το άνοιγμα γραφείου αντιπροσώπευσης στο Ιράν ή η ίδρυση υποκαταστήματος ή θυγατρικής στο Ιράν·

δ) η απόκτηση ή διεύρυνση συμμετοχής σε πιστωτικό ίδρυμα ή χρηματοπιστωτικό οργανισμό εγκατεστημένο στο Ιράν, περιλαμβανομένης της Κεντρικής Τράπεζας του Ιράν ή οποιουδήποτε υποκαταστήματος ή θυγατρικής τέτοιου πιστωτικού ιδρύματος ή χρηματοπιστωτικού οργανισμού που απαριθμείται στο παράρτημα IX, ή η απόκτηση οποιουδήποτε άλλου δικαιώματος ιδιοκτησίας σε τέτοιο πιστωτικό ίδρυμα ή χρηματοπιστωτικό οργανισμό ·

ε) η σύσταση κοινοπραξίας με πιστωτικό ίδρυμα ή χρηματοπιστωτικό οργανισμό εγκατεστημένο στο Ιράν, περιλαμβανομένης της Κεντρικής Τράπεζας του Ιράν ή με οποιοδήποτε υποκατάστημα ή θυγατρική τέτοιου πιστωτικού ιδρύματος ή χρηματοπιστωτικού οργανισμού που απαριθμείται στο παράρτημα IX.

2. Απαγορεύεται:

α) η χορήγηση άδειας για άνοιγμα στην Ένωση γραφείου αντιπροσώπευσης ή ίδρυση υποκαταστήματος ή θυγατρικής πιστωτικού ιδρύματος ή χρηματοπιστωτικού οργανισμού εγκατεστημένου στο Ιράν, περιλαμβανομένης της Κεντρικής Τράπεζας του Ιράν, ή οποιουδήποτε υποκαταστήματος ή θυγατρικής τέτοιου πιστωτικού ιδρύματος ή χρηματοπιστωτικού οργανισμού που απαριθμείται στο παράρτημα IX·

β) η διαπραγμάτευση ή η σύναψη συμφωνιών για λογαριασμό ή εξ ονόματος πιστωτικού ιδρύματος ή χρηματοπιστωτικού οργανισμού εγκατεστημένου στο Ιράν, περιλαμβανομένης της Κεντρικής Τράπεζας του Ιράν, ή για λογαριασμό ή εξ ονόματος οποιουδήποτε υποκαταστήματος ή θυγατρικής τέτοιου πιστωτικού ιδρύματος ή χρηματοπιστωτικού οργανισμού που απαριθμείται στο παράρτημα IX, η οποία αφορά τη δημιουργία γραφείου αντιπροσώπευσης, υποκαταστήματος ή θυγατρικής στην Ένωση·

γ) η χορήγηση άδειας για την ανάληψη και άσκηση δραστηριότητας πιστωτικού οργανισμού ή οποιασδήποτε άλλης επιχείρησης που απαιτεί προηγούμενη άδεια, από γραφείο αντιπροσώπευσης, υποκατάστημα ή θυγατρική πιστωτικού ιδρύματος ή χρηματοπιστωτικού οργανισμού εγκατεστημένου στο Ιράν, περιλαμβανομένης της Κεντρικής Τράπεζας του Ιράν, ή οποιουδήποτε υποκαταστήματος ή θυγατρικής τέτοιου πιστωτικού ιδρύματος ή χρηματοπιστωτικού οργανισμού που απαριθμείται στο παράρτημα IX, εάν το γραφείο αντιπροσώπευσης, το υποκατάστημα ή η θυγατρική δεν λειτουργούσε πριν από τις 26 Ιουλίου 2010.

Άρθρο 25

Απαγορεύεται:

α) η άμεση ή έμμεση πώληση ή αγορά κρατικών ομολόγων ή ομολόγων εγγυημένων από το κράτος που εκδόθηκαν μετά τις 26 Ιουλίου 2010, από ή προς οποιοδήποτε από τα ακόλουθα:

(i) το Ιράν ή την κυβέρνησή του, καθώς και τις δημόσιες υπηρεσίες, επιχειρήσεις και οργανισμούς του·

(ii) πιστωτικό ίδρυμα ή χρηματοπιστωτικό οργανισμό εγκατεστημένο στο Ιράν, περιλαμβανομένης της Κεντρικής Τράπεζας του Ιράν, ή οποιουδήποτε υποκαταστήματος ή θυγατρικής που απαριθμείται στο παράρτημα IX·

(iii) φυσικό ή νομικό πρόσωπο, οντότητα ή οργανισμό που ενεργεί εξ ονόματος ή υπό την καθοδήγηση νομικού προσώπου, οντότητας ή οργανισμού αναφερόμενου στα στοιχεία (i) ή (ii)·

(iv) φυσικό ή νομικό πρόσωπο, οντότητα ή οργανισμό που ανήκει ή ελέγχεται από πρόσωπο, οντότητα ή οργανισμό αναφερόμενο στα στοιχεία (i), (ii) ή (iii)·

β) η παροχή σε πρόσωπο, οντότητα ή οργανισμό αναφερόμενο στο στοιχείο α), υπηρεσιών διαμεσολάβησης σχετικά με κρατικά ομόλογα ή ομόλογα εγγυημένα από το κράτος που εκδόθηκαν μετά τις 26 Ιουλίου 2010·

γ) η συνδρομή σε πρόσωπο, οντότητα ή οργανισμό αναφερόμενο στο στοιχείο α) προκειμένου να εκδώσει κρατικά ομόλογα ή ομόλογα εγγυημένα από το κράτος, με την παροχή υπηρεσιών διαμεσολάβησης, τη διαφήμιση ή οποιαδήποτε άλλη υπηρεσία σχετικά με τα εν λόγω ομόλογα.

Άρθρο 26

1. Απαγορεύεται:

α) η παροχή ασφάλισης ή αντασφάλισης προς:

(i) το Ιράν ή την κυβέρνησή του, καθώς και τις δημόσιες υπηρεσίες, επιχειρήσεις και οργανισμούς του·

(ii) ιρανική επιχείρηση· ή

(iii) φυσικό ή νομικό πρόσωπο, οντότητα ή οργανισμό που ενεργεί εξ ονόματος ή υπό την καθοδήγηση νομικού προσώπου, οντότητας ή οργανισμού αναφερόμενου στα στοιχεία (i) ή (ii).

β) η εν γνώσει και εκ προθέσεως συμμετοχή σε δραστηριότητες με αντικείμενο ή αποτέλεσμα την καταστρατήγηση των απαγορεύσεων που αναφέρονται στο στοιχείο α).

2. Η παράγραφος 1 δεν εφαρμόζεται στην παροχή ασφάλισης ασθενείας και ταξιδιού σε ιδιώτες.

3. Το παρόν άρθρο απαγορεύει την επέκταση ή ανανέωση συμφωνιών ασφάλισης και αντασφάλισης που έχουν συναφθεί πριν από την έναρξη ισχύος του παρόντος κανονισμού, αλλά δεν απαγορεύει τη συμμόρφωση με συμφωνίες που έχουν συναφθεί πριν από την ημερομηνία αυτή.

Κεφάλαιο VI Περιορισμοί στις μεταφορές

Άρθρο 27

1. Για να αποτραπεί η μεταφορά των αγαθών και τεχνολογιών που καλύπτει ο κοινός στρατιωτικός κατάλογος της ΕΕ ή των οποίων απαγορεύεται βάσει του παρόντος κανονισμού η προμήθεια, πώληση, μεταφορά, εξαγωγή ή εισαγωγή, όλα τα αγαθά που εισέρχονται ή εγκαταλείπουν το τελωνειακό έδαφος της Ένωσης από ή προς το Ιράν υπόκεινται στην απαίτηση παροχής πληροφοριών, πριν από την άφιξη και πριν από την αναχώρησή τους, προς τις αρμόδιες τελωνειακές αρχές του οικείου κράτους μέλους.

2. Οι κανόνες που διέπουν την υποχρέωση παροχής πληροφοριών πριν από την άφιξη και πριν από την αναχώρηση, ιδίως οι προθεσμίες που τηρούνται και τα δεδομένα που απαιτούνται, καθορίζονται στις σχετικές διατάξεις που αφορούν τις συνοπτικές διασαφήσεις εισόδου και εξόδου, καθώς και τις τελωνειακές διασαφήσεις του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα[18] και του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92[19].

3. Επιπλέον, το πρόσωπο που εισάγει τα αγαθά ή που αναλαμβάνει την ευθύνη για τη μεταφορά των αγαθών εντός ή εκτός του τελωνειακού εδάφους της Ένωσης από ή προς το Ιράν, ή ο αντιπρόσωπός του, δηλώνουν κατά πόσον τα αγαθά υπάγονται στον κανονισμό (ΕΚ) αριθ. 1334/2000 ή στον παρόντα κανονισμό και, εφόσον υπόκεινται στον κοινό στρατιωτικό κατάλογο της ΕΕ, διευκρινίζουν τα στοιχεία της άδειας εξαγωγής που χορηγήθηκε.

4. Έως τις 31 Δεκεμβρίου 2010, οι συνοπτικές διασαφήσεις εισόδου και εξόδου και τα πρόσθετα απαιτούμενα δεδομένα που αναφέρονται στην παράγραφο 3 ανωτέρω μπορούν να υποβάλλονται γραπτώς με τη χρήση εμπορικών, λιμενικών ή μεταφορικών εγγράφων, υπό την προϋπόθεση ότι περιέχουν τα στοιχεία που είναι απαραίτητα.

5. Από 1ης Ιανουαρίου 2011, τα πρόσθετα απαιτούμενα στοιχεία που αναφέρονται στο παρόν άρθρο υποβάλλονται:

- για τα αγαθά που εισάγονται στο τελωνειακό έδαφος της Ένωσης, είτε γραπτώς είτε με χρήση συνοπτικής διασάφησης εισόδου και εξόδου, ανάλογα με την περίπτωση, και

- για τα αγαθά που εξέρχονται από το τελωνειακό έδαφος της Ένωσης, είτε με τελωνειακή διασάφηση είτε, εφόσον δεν απαιτείται τελωνειακή διασάφηση, με συνοπτική διασάφηση εξόδου.

Άρθρο 28

1. Απαγορεύεται η παροχή, από υπηκόους κρατών μελών ή από το έδαφος των κρατών μελών, καυσίμων ή τροφοδοσίας ή οποιασδήποτε άλλης εξυπηρέτησης, σε ιρανικά σκάφη, εάν οι πάροχοι των εν λόγω υπηρεσιών διαθέτουν πληροφορίες, ιδίως από τις αρμόδιες τελωνειακές αρχές, με βάση τα παρεχόμενα πριν από την άφιξη και πριν από την αναχώρησή στοιχεία που αναφέρονται στο προηγούμενο άρθρο, από τις οποίες μπορεί ευλόγως να εικασθεί ότι τα σκάφη αυτά μεταφέρουν αγαθά που περιλαμβάνονται στον κοινό στρατιωτικό κατάλογο της ΕΕ ή αγαθά των οποίων η προμήθεια, η πώληση, η μεταφορά ή η εξαγωγή απαγορεύονται δυνάμει του παρόντος κανονισμού, εκτός εάν η παροχή των υπηρεσιών αυτών είναι αναγκαία για ανθρωπιστικούς λόγους.

2. Απαγορεύεται η παροχή τεχνικής εξυπηρέτησης και συντήρησης από υπηκόους κρατών μελών ή από το έδαφος κρατών μελών προς ιρανικά αεροσκάφη μεταφοράς φορτίου, όταν οι πάροχοι των εν λόγω υπηρεσιών διαθέτουν πληροφορίες, ιδίως από τις αρμόδιες τελωνειακές αρχές με βάση τα παρεχόμενα πριν από την άφιξη και πριν από την αναχώρησή στοιχεία που αναφέρονται στο προηγούμενο άρθρο, από τις οποίες μπορεί ευλόγως να εικασθεί ότι τα σκάφη αυτά μεταφέρουν αγαθά που περιλαμβάνονται στον κοινό στρατιωτικό κατάλογο της ΕΕ ή αγαθά των οποίων η προμήθεια, η πώληση, η μεταφορά ή η εξαγωγή απαγορεύονται δυνάμει του παρόντος κανονισμού, εκτός εάν η παροχή των υπηρεσιών αυτών είναι αναγκαία για ανθρωπιστικούς λόγους και λόγους ασφαλείας.

3. Οι απαγορεύσεις των παραγράφων 1 και 2 ισχύουν μέχρι να γίνει η επιθεώρηση του φορτίου, καθώς και, η κατάσχεση ή κράτησή του, ανάλογα με την περίπτωση.

Κεφάλαιο VII Περιορισμοί στην ικανοποίηση ορισμένων απαιτήσεων

Άρθρο 29

1. Δεν ικανοποιούνται απαιτήσεις σχετικά με οποιαδήποτε σύμβαση ή συναλλαγή, η εκτέλεση της οποίας θα επηρεαζόταν, άμεσα ή έμμεσα, εν όλω ή εν μέρει, από τα μέτρα που επιβάλλει ο κανονισμός (EΚ) αριθ. 423/2007 ή ο παρών κανονισμός, περιλαμβανομένων των απαιτήσεων για αποζημίωση ή άλλων παρόμοιων απαιτήσεων, όπως απαίτηση συμψηφισμού ή απαίτηση βάσει εγγυήσεως, ιδίως απαίτηση για παράταση ισχύος ή πληρωμή ομολόγου, εγγύησης ή αποζημίωσης, και ειδικότερα χρηματοπιστωτικής εγγύησης ή αποζημίωσης, υπό οποιαδήποτε μορφή, εφόσον προβάλλονται από:

α) κατονομαζόμενα πρόσωπα, οντότητες ή οργανισμούς που απαριθμούνται στα παραρτήματα VII, VIII και IX·

β) οποιοδήποτε άλλο πρόσωπο, οντότητα ή οργανισμό στο Ιράν, περιλαμβανομένης της Ιρανικής Κυβερνήσεως·

γ) οποιοδήποτε πρόσωπο, οντότητα ή οργανισμό που ενεργεί μέσω ή εξ ονόματος ενός από τα πρόσωπα, τις οντότητες ή τους οργανισμούς αυτούς.

2. Η εκτέλεση σύμβασης ή συναλλαγής θεωρείται ότι επηρεάζεται από τα μέτρα που επιβάλλονται με τον κανονισμό (EΚ) αριθ. 423/2007 ή τον παρόντα κανονισμό, εφόσον η ύπαρξη ή το περιεχόμενο της απαίτησης απορρέει άμεσα ή έμμεσα από αυτά τα μέτρα.

3. Σε οποιαδήποτε διαδικασία για την εκτέλεση απαίτησης, το βάρος της απόδειξης ότι η ικανοποίηση της απαίτησης δεν απαγορεύεται από την παράγραφο 1 φέρει το πρόσωπο που επιδιώκει την ικανοποίηση της εν λόγω απαίτησης.

4. Το παρόν άρθρο δεν θίγει το δικαίωμα των προσώπων, οντοτήτων και οργανισμών που αναφέρονται στην παράγραφο 1 για δικαστικό έλεγχο της νομιμότητας της μη εκτέλεσης των συμβατικών υποχρεώσεων με βάση τον κανονισμό (EΚ) αριθ. 423/2007 ή τον παρόντα κανονισμό.

Κεφάλαιο VIII Γενικές και τελικές διατάξεις

Άρθρο 30

1. Με την επιφύλαξη των εφαρμοστέων κανόνων σχετικά με την υποβολή εκθέσεων, την εμπιστευτικότητα και το επαγγελματικό απόρρητο, τα φυσικά και νομικά πρόσωπα, οι οντότητες και οι οργανισμοί:

α) παρέχουν αμέσως κάθε πληροφορία που μπορεί να διευκολύνει τη συμμόρφωση προς τον παρόντα κανονισμό, όπως π.χ. για δεσμευμένους λογαριασμούς και σχετικά ποσά σύμφωνα με το άρθρο 16, στις αναφερόμενες στους δικτυακούς τόπους που απαριθμούνται στο παράρτημα V αρμόδιες αρχές των κρατών μελών όπου κατοικούν ή βρίσκονται, και τη διαβιβάζουν απευθείας ή μέσω των κρατών μελών, στην Επιτροπή·

β) συνεργάζονται με τις αναφερόμενες στους δικτυακούς τόπους που απαριθμούνται στο παράρτημα V αρμόδιες αρχές για κάθε επαλήθευση αυτών των πληροφοριών.

2. Κάθε πρόσθετη πληροφορία που λαμβάνεται απευθείας από την Επιτροπή τίθεται στη διάθεση του οικείου κράτους μέλους.

3. Κάθε πληροφορία που παρέχεται ή λαμβάνεται σύμφωνα με το παρόν άρθρο χρησιμοποιείται μόνο για τους σκοπούς για τους οποίους δίδεται ή λαμβάνεται.

Άρθρο 31

1. Η δέσμευση κεφαλαίων και οικονομικών πόρων ή η άρνηση διάθεσης κεφαλαίων ή οικονομικών πόρων που έγινε καλόπιστα και με την πεποίθηση ότι συνάδει με τον παρόντα κανονισμό, δεν θεμελιώνει κανενός είδους ευθύνη του φυσικού ή νομικού προσώπου ή της οντότητας ή του οργανισμού που προέβη σ’ αυτή τη δέσμευση ή των διευθυντών ή των υπαλλήλων του, εκτός εάν αποδεικνύεται ότι τα κεφάλαια και οι οικονομικοί πόροι δεσμεύθηκαν ή παρακρατήθηκαν λόγω αμέλειας.

2. Οι απαγορεύσεις που προβλέπονται στο άρθρο 5 παράγραφος 1 στοιχεία δ) και ε), στο άρθρο 9 στοιχείο β), στο άρθρο 15, στο άρθρο 16 παράγραφος 3, στο άρθρο 25 παράγραφος 1 στοιχείο α) και στο άρθρο 26 δεν θεμελιώνουν καμία ευθύνη των σχετικών φυσικών ή νομικών προσώπων ή οντοτήτων, εάν δεν γνώριζαν και δεν είχαν εύλογη αιτία να υποπτευθούν ότι με τις ενέργειές τους θα παραβίαζαν αυτές τις απαγορεύσεις.

3. Η καλόπιστη γνωστοποίηση των πληροφοριών που αναφέρονται στα άρθρα 21, 22 και 23, όπως προβλέπουν τα άρθρα αυτά, από οργανισμό ή πρόσωπο που εμπίπτει στο πεδίο εφαρμογής του παρόντος κανονισμού ή από υπάλληλο ή διευθυντή τους, δεν συνεπάγεται οποιουδήποτε είδους ευθύνη για τον οργανισμό ή το πρόσωπο ή τους διευθυντές ή τους υπαλλήλους του.

Άρθρο 32

Η Επιτροπή και τα κράτη μέλη ενημερώνονται εκατέρωθεν αμέσως για τα μέτρα που λαμβάνουν στο πλαίσιο του παρόντος κανονισμού και ανταλλάσσουν μεταξύ τους κάθε άλλη σημαντική πληροφορία που διαθέτουν σε σχέση με τον παρόντα κανονισμό, ιδίως πληροφορίες σχετικές με παραβιάσεις και προβλήματα εφαρμογής ή με αποφάσεις εθνικών δικαστηρίων.

Άρθρο 33

1. Η Επιτροπή:

α) τροποποιεί το παράρτημα ΙΙ με βάση τις αποφάσεις που λαμβάνει είτε το Συμβούλιο Ασφαλείας των Ηνωμένων Εθνών είτε η επιτροπή κυρώσεων ή με βάση τις πληροφορίες που υποβάλλουν τα κράτη μέλη·

β) τροποποιεί το παράρτημα IV με βάση τις πληροφορίες που υποβάλλουν τα κράτη μέλη·

γ) τροποποιεί το παράρτημα V με βάση τις πληροφορίες που υποβάλλουν τα κράτη μέλη·

δ) τροποποιεί το παράρτημα VII με βάση τις αποφάσεις που λαμβάνει είτε το Συμβούλιο Ασφαλείας των Ηνωμένων Εθνών είτε η επιτροπή κυρώσεων.

2. Το Συμβούλιο, αποφασίζοντας με ειδική πλειοψηφία, καταρτίζει, επανεξετάζει και τροποποιεί τον κατάλογο των προσώπων και οντοτήτων που αναφέρονται στο άρθρο 16 παράγραφος 2, και τούτο σε πλήρη συμφωνία με τις αποφάσεις του Συμβουλίου σε σχέση με το παράρτημα ΙΙ της απόφασης 2010/413/ΚΕΠΠΑ του Συμβουλίου. Ο κατάλογος του παραρτήματος VΙΙΙ επανεξετάζεται σε τακτά χρονικά διαστήματα, και τουλάχιστον ανά δωδεκάμηνο.

3. Η Επιτροπή και το Συμβούλιο αναφέρουν τους συγκεκριμένους και ειδικούς λόγους των αποφάσεων που λαμβάνουν σύμφωνα με την παράγραφο 1 στοιχείο δ) και την παράγραφο 2, αντίστοιχα, παρέχοντας στο φυσικό ή νομικό πρόσωπο, οντότητα ή οργανισμό που αφορούν, την ευκαιρία να διατυπώσουν την άποψή τους επί του θέματος. Σε περίπτωση υποβολής παρατηρήσεων, η Επιτροπή ή το Συμβούλιο επανεξετάζουν την απόφασή τους και ενημερώνουν το πρόσωπο, την οντότητα ή τον οργανισμό αναλόγως.

4. Η Επιτροπή επεξεργάζεται τα προσωπικά δεδομένα για την εκτέλεση των καθηκόντων που έχει βάσει του παρόντος κανονισμού. Τα καθήκοντα αυτά περιλαμβάνουν:

α) εκπόνηση τροποποιήσεων του παραρτήματος VII του παρόντος κανονισμού·

β) ενοποίηση του περιεχόμενου του παραρτήματος VII και του παραρτήματος VIII στον ηλεκτρονικό, συγκεντρωτικό κατάλογο προσώπων, ομάδων και οντοτήτων στα οποία επιβάλλονται οικονομικές κυρώσεις της ΕΕ, που δημοσιεύεται στον δικτυακό τόπο της Επιτροπής[20]·

γ) επεξεργασία πληροφοριών που αφορούν τους λόγους καταχώρησης στον κατάλογο· και

δ) επεξεργασία πληροφοριών σχετικά με τις επιπτώσεις των μέτρων του παρόντος κανονισμού, όπως αξία των δεσμευόμενων κεφαλαίων και πληροφορίες σχετικά με τις άδειες που χορηγούν οι αρμόδιες αρχές.

5. Το Συμβούλιο επεξεργάζεται τα προσωπικά δεδομένα για την εκτέλεση των καθηκόντων που έχει βάσει του παρόντος κανονισμού. Τα καθήκοντα αυτά περιλαμβάνουν:

α) εκπόνηση τροποποιήσεων του παραρτήματος VII του παρόντος κανονισμού· και

β) επεξεργασία πληροφοριών που αφορούν τους λόγους καταχώρησης στον κατάλογο.

6. Το Συμβούλιο και η Επιτροπή δύνανται να επεξεργάζονται σημαντικά στοιχεία σχετικά με ποινικά αδικήματα που διαπράττουν τα κατονομαζόμενα πρόσωπα, καθώς και για τις ποινικές καταδίκες ή τα μέτρα ασφαλείας που αφορούν τα εν λόγω πρόσωπα, μόνον στον βαθμό που η επεξεργασία αυτή είναι αναγκαία για τη διατύπωση των λόγων καταχώρησης και την εξέταση των απόψεων που εκφράζει σχετικά το ενδιαφερόμενο φυσικό πρόσωπο, με τήρηση κατάλληλων ειδικών εγγυήσεων. Τα εν λόγω δεδομένα δεν δημοσιοποιούνται ούτε ανταλλάσσονται.

7. Για τους σκοπούς του παρόντος κανονισμού, οι διοικητικές μονάδες του Συμβουλίου και της Επιτροπής που απαριθμούνται στο παράρτημα V ορίζονται ως “ελεγκτές” για το οικείο θεσμικό όργανο κατά την έννοια του άρθρου 2 στοιχείο δ) του κανονισμού (EΚ) αριθ. 45/2001, ώστε να εξασφαλίζεται η εκ μέρους των εν λόγω φυσικών προσώπων άσκηση των δικαιωμάτων τους βάσει του κανονισμού (EΚ) αριθ. 45/2001.

Άρθρο 34

1. Τα κράτη μέλη θεσπίζουν τους κανόνες σχετικά με τις κυρώσεις που επιβάλλονται σε περίπτωση παράβασης του παρόντος κανονισμού και λαμβάνουν όλα τα αναγκαία μέτρα για να εξασφαλίσουν την εφαρμογή τους. Οι προβλεπόμενες κυρώσεις πρέπει να είναι αποτελεσματικές, ανάλογες και αποτρεπτικές.

2. Τα κράτη μέλη κοινοποιούν τους κανόνες αυτούς στην Επιτροπή αμελλητί μετά την έναρξη ισχύος του παρόντος κανονισμού, καθώς και τις τυχόν μετέπειτα τροποποιήσεις τους.

Άρθρο 35

1. Τα κράτη μέλη ορίζουν τις αρμόδιες αρχές που αναφέρονται στον παρόντα κανονισμό και τις προσδιορίζουν στους δικτυακούς τόπους που απαριθμούνται στο παράρτημα V. Τα κράτη μέλη κοινοποιούν στην Επιτροπή τυχόν αλλαγές στις διευθύνσεις των δικτυακών τους τόπων που απαριθμούνται στο παράρτημα V, προτού τις θέσουν σε εφαρμογή.

2. Τα κράτη μέλη κοινοποιούν στην Επιτροπή τις αρμόδιες αρχές τους, μαζί με τα στοιχεία επικοινωνίας τους, αμελλητί μετά την έναρξη ισχύος του παρόντος κανονισμού, και της κοινοποιούν οποιαδήποτε μετέπειτα τροποποίηση.

3. Εφόσον ο παρών κανονισμός επιβάλλει την κοινοποίηση, ενημέρωση ή με άλλο τρόπο επικοινωνία με την Επιτροπή, η διεύθυνση και τα λοιπά στοιχεία επικοινωνίας που χρησιμοποιούνται για την εν λόγω επικοινωνία είναι αυτά που αναφέρονται στο παράρτημα V.

Άρθρο 36

Ο παρών κανονισμός εφαρμόζεται:

α) εντός του εδάφους της Ένωσης, περιλαμβανομένου του εναέριου χώρου της·

β) στα αεροσκάφη ή στα σκάφη που υπάγονται στη δικαιοδοσία κράτους μέλους·

γ) σε κάθε πρόσωπο εντός ή εκτός του εδάφους της Ένωσης που είναι υπήκοος κράτους μέλους·

δ) σε κάθε νομικό πρόσωπο, οντότητα ή οργανισμό που έχει συσταθεί ή δημιουργηθεί βάσει του δικαίου κράτους μέλους·

ε) σε κάθε νομικό πρόσωπο, οντότητα ή οργανισμό για τις εμπορικές πράξεις που διενεργεί, εν όλω ή εν μέρει, εντός της Ένωσης.

Άρθρο 37

Ο κανονισμός (ΕΚ) αριθ. 423/2007 καταργείται. Οι αναφορές στον καταργούμενο κανονισμό νοούνται ως αναφορές στον παρόντα κανονισμό.

Άρθρο 38

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος […]

ΠΑΡΑΡΤΗΜΑ Ι

ΜΕΡΟΣ A

Tα αγαθά και οι τεχνολογίες που αναφέρονται στο άρθρο 2 παράγραφοι 1 στοιχείο α), και 2, στο άρθρο 4 και στο άρθρο 5 παράγραφος 1 στοιχεία β) και δ)

Το παρόν παράρτημα περιλαμβάνει όλα τα αγαθά και τις τεχνολογίες που απαριθμούνται στο παράρτημα Ι του κανονισμού (ΕΚ) αριθ. 428/2009, όπως ορίζονται στον εν λόγω κανονισμό, με τις ακόλουθες εξαιρέσεις:

Σχετικό είδος από το παράρτημα Ι του κανονισμού (ΕΚ) αριθ. 428/2009 | Περιγραφή |

5A001 | Τηλεπικοινωνιακά συστήματα, εξοπλισμός, δομικά στοιχεία και εξαρτήματα για αυτά, ως εξής: α. Οποιοσδήποτε τύπος εξοπλισμού τηλεπικοινωνιών που έχει οποιοδήποτε από τα ακόλουθα χαρακτηριστικά, λειτουργίες ή γνωρίσματα: 1. Που είναι ειδικά σχεδιασμένος για να αντέχει σε μεταβατικά ηλεκτρονικά φαινόμενα ή ηλεκτρομαγνητικούς παλμούς που προκύπτουν από μια πυρηνική έκρηξη. 2. Που έχει υποστεί ειδική επεξεργασία για να αντέχει σε ακτινοβολία σωματιδίων γάμα, νετρονίων ή ιόντων. ή 3. Που έχει ειδικά σχεδιασθεί για να λειτουργεί εκτός του φάσματος θερμοκρασιών από 218 K (-55°C) έως 397 K (124°C). Σημείωση: Το σημείο 5Α001.α.3. αφορά μόνο ηλεκτρονικό εξοπλισμό. Σημείωση: Τα σημεία 5Α001.α.2. και 5Α001.α.3 δεν αφορούν εξοπλισμό που είναι εγκατεστημένος σε δορυφόρους. β. Τηλεπικοινωνιακά συστήματα και ειδικά σχεδιασμένα δομικά στοιχεία και εξαρτήματα για αυτά, που έχουν οποιοδήποτε από τα ακόλουθα χαρακτηριστικά, λειτουργίες ή γνωρίσματα: 1. Που είναι υποβρύχια μη προσδεδεμένα συστήματα επικοινωνιών και έχουν οποιοδήποτε από τα παρακάτω χαρακτηριστικά: α. Ακουστική συχνότητα φέρουσας εκτός του φάσματος από 20 kHz έως 60 kHz. β. Χρησιμοποιούν ηλεκτρομαγνητική συχνότητα φέρουσας κάτω από 30 kHz. γ. Χρησιμοποιούν τεχνικές οδήγησης ηλεκτρονικής δέσμης. ή δ. Χρησιμοποιούν "λέιζερ" ή διόδους φωτοεκπομπής (LED) με μήκος κύματος εξόδου μεγαλύτερο από 400 nm και μικρότερο από 700 nm, σε "τοπικό δίκτυο"· 2. Που είναι ραδιοηλεκτρικός εξοπλισμός που λειτουργεί στο φάσμα συχνοτήτων 1,5 MHz έως 87,5 MHz και έχει όλα τα παρακάτω χαρακτηριστικά: α. Προβλέπει και επιλέγει αυτόματα συχνότητες και "συνολικούς ρυθμούς ψηφιακής μεταφοράς", ανά δίαυλο για να βελτιστοποιήσει τη μετάδοση, και β. Έχει ενσωματωμένη διάταξη γραμμικού ενισχυτή ισχύος, με δυνατότητα να υποστηρίζει πολλαπλά σήματα συγχρόνως με ισχύ εξόδου 1 kW ή παραπάνω στο φάσμα συχνοτήτων 1,5 MHz έως 30 MHz ή με έξοδο ισχύος 250 W ή παραπάνω στο φάσμα συχνοτήτων 30 MHz έως 87,5 MHz, σε "στιγμιαίο εύρος ζώνης" μίας οκτάβας ή παραπάνω και με παραμόρφωση και αρμονικές εξόδους καλύτερες από -80 dB. 3. Που είναι ραδιοηλεκτρικός εξοπλισμός που χρησιμοποιεί τεχνικές μεθόδους "διασκορπισμένου φάσματος" όπως π.χ. τεχνικές "μεταπήδησης συχνοτήτων", πλην των οριζόμενων στο σημείο 5Α001.β.4., και ο οποίος έχει οποιοδήποτε από τα παρακάτω χαρακτηριστικά: α. Κωδικούς διασκορπισμού του φάσματος που προγραμματίζονται από τον χρήστη, ή β. Συνολικό εκπεμπόμενο εύρος ζώνης 100 ή παραπάνω φορές το εύρος ζώνης ενός οποιουδήποτε διαύλου ενημέρωσης και πάνω από 50 kHz. Σημείωση: Στο σημείο 5Α001.β.3.β. δεν υπάγεται ο ασύρματος εξοπλισμός ο ειδικά σχεδιασμένος για χρήση σε μη στρατιωτικά συστήματα κυψελωτών ραδιοεπικοινωνιών. Σημείωση: Στο σημείο 5Α001.β.3. δεν υπάγεται ο εξοπλισμός που έχει σχεδιασθεί για να λειτουργεί με ισχύ εξόδου 1 W ή λιγότερο. 4. Που είναι ραδιοηλεκτρικός εξοπλισμός που χρησιμοποιεί τεχνικές υπερευρείας διαμορφωμένης ζώνης και έχει κωδικούς κατανομής σε διαύλους που είναι δυνατόν να προγραμματίζονται από το χρήστη, ή κρυπτογράφησης ή κωδικούς αναγνώρισης δικτύου, και ο οποίος έχει οποιοδήποτε από τα παρακάτω χαρακτηριστικά: α. Εύρος ζώνης άνω των 500 MHz, ή β. "Κλασματικό εύρος ζώνης" τουλάχιστον 20%, 5. Που είναι ψηφιακά ελεγχόμενοι δέκτες ραδιοσυχνοτήτων οι οποίοι έχουν όλα τα ακόλουθα χαρακτηριστικά: α. Περισσότερα από 1.000 κανάλια, β. "Χρόνο μεταγωγής συχνοτήτων" μικρότερο από 1 ms, γ. Μπορούν να ψάξουν ή να σαρώσουν αυτόματα ένα τμήμα του ηλεκτρομαγνητικού φάσματος, και δ. Μπορούν να εξακριβώσουν από πού προέρχονται τα σήματα που γίνονται δεκτά ή τον τύπο του πομπού, ή Σημείωση: Στο σημείο 5Α001.β.5. δεν υπάγεται ο ασύρματος εξοπλισμός ο ειδικά σχεδιασμένο για χρήση σε μη στρατιωτικά συστήματα κυψελωτών ραδιοεπικοινωνιών. 6. Που χρησιμοποιεί λειτουργίες ψηφιακής "επεξεργασίας σημάτων" για την παροχή εξόδου "κωδικοποίησης φωνής" με ρυθμό χαμηλότερο από 2.400 bits/s. Τεχνικές παρατηρήσεις: 1. Για κωδικοποίηση φωνής μεταβλητού ρυθμού, το 5A001.β.6 εφαρμόζεται στην έξοδο κωδικοποίησης φωνής συνεχούς ομιλίας. 2. Για τους σκοπούς του σημείου 5Α001.β.6., η "κωδικοποίηση φωνής" ορίζεται ως η τεχνική δειγματοληψίας της ανθρώπινης φωνής και η μετατροπή των δειγμάτων αυτών σε ψηφιακό σήμα, λαμβάνοντας υπόψη συγκεκριμένα χαρακτηριστικά της ανθρώπινης ομιλίας. γ. Καλώδια επικοινωνιών με οπτικές ίνες, οπτικές ίνες και εξαρτήματα για αυτά, ως εξής: 1. Οπτικές ίνες μήκους πάνω από 500 m που μπορούν σύμφωνα με τα στοιχεία του κατασκευαστή να αντέξουν δοκιμές αντοχής (tensile stress) της τάξεως των 2 Χ 109 N/m2 ή παραπάνω. Τεχνική σημείωση: Δοκιμή αντοχής (Proof test): δοκιμή επί της γραμμής παραγωγής, ή εκτός της γραμμής παραγωγής, όπου εφαρμόζεται προκαθορισμένη τάση επί μήκους ίνας από 0,5 έως 3 m που κινείται με ταχύτητα 2 έως 5 m/s, ενώ η ίνα περνάει ανάμεσα από άξονες περιστροφής της ίνας που έχουν περίπου 150 mm διάμετρο. Η θερμοκρασία περιβάλλοντος είναι ονομαστικά 293 K (20 °C) και η σχετική υγρασία είναι 40%. Για την εκτέλεση της δοκιμής αντοχής μπορεί να χρησιμοποιηθούν ισοδύναμα εθνικά πρότυπα. 2. Καλώδια οπτικών ινών και εξαρτήματά τους που έχουν σχεδιασθεί για υποβρύχια χρήση. Σημείωση: Στο σημείο 5Α001.γ.2. δεν υπάγονται τα τυποποιημένα καλώδια και εξαρτήματά τους για πολιτικές τηλεπικοινωνίες. Σημείωση 1: Για υποβρύχια καλώδια τροφοδοσίας και τις συνδέσεις τους βλ. το σημείο 8A002.a.3. Σημείωση 2: Για hull penetrators ή για συνδέσεις τους μέσω οπτικών ινών βλ. το σημείο 8A002.γ. δ. "Ηλεκτρονικά οδηγούμενες φασικά ελεγχόμενες στοιχειοκεραίες" συχνότητα πάνω από 31,8 GHz. Σημείωση: Στο σημείο 5Α001.δ. δεν υπάγονται οι "ηλεκτρονικά διευθυνόμενες φασικά ελεγχόμενες στοιχειοκεραίες" για συστήματα προσγείωσης που περιλαμβάνουν όργανα σύμφωνα με τα πρότυπα του Διεθνούς Οργανισμού Πολιτικής Αεροπορίας (ICAO) που καλύπτουν μικροκυματικά συστήματα προσγείωσης (ΜLS). ε. Εξοπλισμός ραδιοκαθορισμού κατεύθυνσης που λειτουργεί σε συχνότητες άνω των 30 MHz και παρουσιάζει όλα τα ακόλουθα χαρακτηριστικά, και ειδικά σχεδιασμένα συστατικά μέρη του: 1. "Στιγμιαίο εύρος ζώνης" 10 MHz ή περισσότερο, και 2. Ικανότητα να εντοπίζει προσανατολισμό (LOB) μη συνεργαζόμενων ραδιοπομπών με διάρκεια σήματος μικρότερη του 1 ms. στ. Εξοπλισμός ηλεκτρονικών παρεμβολών ειδικά σχεδιασμένος ή τροποποιημένος για τη σκόπιμη και επιλεκτική παρεμβολή, απαγόρευση, παρεμπόδιση, υποβάθμιση ή προσέλκυση κινητών τηλεπικοινωνιακών υπηρεσιών, που εκτελεί όλες τις ακόλουθες λειτουργίες, και τα ειδικά σχεδιασμένα συστατικά μέρη του: 1. Προσομοίωση των λειτουργιών εξοπλισμού Δικτύου Ραδιοπρόσβασης (RAN), 2. Ανίχνευση και εκμετάλλευση συγκεκριμένων χαρακτηριστικών του χρησιμοποιούμενου πρωτοκόλλου κινητής τηλεπικοινωνίας (π.χ., GSM). ή 3. Εκμετάλλευση συγκεκριμένων χαρακτηριστικών του χρησιμοποιούμενου πρωτοκόλλου κινητής τηλεπικοινωνίας (π.χ., GSM). Σημείωση: Για τον εξοπλισμό ηλεκτρονικών παρεμβολών του GNSS, βλ. Ελέγχους Στρατιωτικών Υλικών. ζ. Παθητικά συνεκτικά συστήματα (PCL) ή εξοπλισμός εντοπισμού, ειδικά σχεδιασμένος για την ανίχνευση και παρακολούθηση κινητών αντικειμένων με τη μέτρηση των ανακλάσεων εκπομπών ραδιοσυχνοτήτων του περιβάλλοντος, παραγόμενων από πομπούς άλλους πλην ραντάρ. Τεχνική σημείωση: Στους άλλους πομπούς πλην ραντάρ περιλαμβάνονται οι πομποί ραδιοφωνίας και τηλεόρασης και οι σταθμοί βάσης κινητής τηλεφωνίας. Σημείωση: Στο σημείο 5A001.ζ. δεν υπάγονται τα εξής: α. Ο ραδιοαστρονομικός εξοπλισμός, ή β. Τα συστήματα και ο εξοπλισμός που χρειάζονται εκπομπές ραδιοκυμάτων από τον στόχο. η. Ηλεκτρονικός εξοπλισμός σχεδιασμένος ή τροποποιημένος με στόχο την πρόωρη ενεργοποίηση ή αποτροπή της ανάφλεξης αυτοσχέδιων εκρηκτικών μηχανισμών με τηλεχειρισμό (RCIED). Σημείωση: ΒΛ. ΕΠΙΣΗΣ ΕΛΕΓΧΟΥΣ ΣΤΡΑΤΙΩΤΙΚΩΝ ΠΡΟΪΟΝΤΩΝ. |

5A002 | Συστήματα "ασφάλειας πληροφοριών", εξοπλισμός και σχετικά κατασκευαστικά μέρη, ως εξής: α. Τα ακόλουθα συστήματα, είδη εξοπλισμού, "ηλεκτρονικές συναρμολογήσεις" που έχουν αναπτυχθεί ειδικά για εφαρμογές, ενότητες (modules) και ολοκληρωμένα κυκλώματα για "ασφάλεια πληροφοριών", καθώς και άλλα ειδικά σχεδιασμένα δομικά στοιχεία για τον σκοπό αυτό: Σημείωση: Για τον έλεγχο του εξοπλισμού λήψης ακριβούς θέσης από Δορυφόρο των παγκοσμίων δορυφορικών συστημάτων πλοήγησης (GNSS) που περιλαμβάνει ή χρησιμοποιεί αποκρυπτογράφηση (δηλ. GPS ή GLONASS), βλ. σημείο 7Α005. 1. Που έχουν σχεδιαστεί ή τροποποιηθεί για την "κρυπτογράφηση" με χρησιμοποίηση ψηφιακών τεχνικών και εκτελούν κρυπτογραφική λειτουργία πέραν του ελέγχου της γνησιότητας ή της ηλεκτρονικής υπογραφής και διαθέτουν οιοδήποτε από τα ακόλουθα χαρακτηριστικά: Τεχνικές παρατηρήσεις: 1. Οι λειτουργίες ελέγχου της γνησιότητας και ηλεκτρονικής υπογραφής περιλαμβάνουν συνδεδεμένη λειτουργία διαχείρισης του κλειδιού. 2. Ο έλεγχος της γνησιότητας περιλαμβάνει όλες τις πτυχές του ελέγχου της πρόσβασης στην περίπτωση που δεν προβλέπεται κρυπτογράφηση αρχείων ή κειμένου εκτός από τις περιπτώσεις που άπτονται της προστασίας των κωδικών διέλευσης (passwords) των "Personal Identification Numbers — Προσωπικών αριθμών αναγνώρισης" (PINs) ή ανάλογων στοιχείων για την πρόληψη της άνευ αδείας πρόσβασης. 3. Η "κρυπτογράφηση" δεν περιλαμβάνει τεχνικές "σταθερής" συμπίεσης των δεδομένων ή κωδικοποίησης. Σημείωση: Στο σημείο 5A002.a.1. περιλαμβάνεται ο εξοπλισμός που έχει σχεδιασθεί ή τροποποιηθεί ούτως ώστε να χρησιμοποιεί "κρυπτογράφηση" μέσω της χρήσης αναλογικών αρχών όταν χρησιμοποιείται με ψηφιακές τεχνικές. α. "Συμμετρικό αλγόριθμο" που χρησιμοποιεί μήκος κλειδιού άνω των 56 bits, ή β. Κάθε είδος "ασύμμετρου αλγορίθμου" όπου η ασφάλειά του βασίζεται σε οποιαδήποτε από τις εξής μεθόδους: 1. Παραγοντοποίηση ακεραίων άνω των 512 bits (π.χ. RSA). 2. Υπολογισμός διαφορετικών λογαρίθμων σε πολλαπλασιαστική ομάδα ορισμένης περιοχής μεγαλύτερης των 512 bits (π.χ. Diffie-Hellman στην περιοχή Z/pZ), ή 3. Διαφορετικοί λογάριθμοι σε ομάδα άλλη από την αναφερόμενη στο σημείο 5Α002.α.1.β.2, άνω των 112 bits (π.χ., Diffie-Hellman σε ελλειπτική καμπύλη). 2. Που έχουν σχεδιασθεί ή τροποποιηθεί για να επιτελούν κρυπτοαναλυτικές λειτουργίες. 3. Δεν χρησιμοποιείται. 4. Που έχουν σχεδιασθεί ή τροποποιηθεί για τη μείωση των επισφαλών παρασιτικών εκπομπών των σημάτων που μεταφέρουν πληροφορίες πέραν του επιπέδου που απαιτείται για την προστασία της υγείας, την ασφάλεια ή τις προδιαγραφές που αφορούν τις ηλεκτρομαγνητικές παρεμβολές. 5. Που έχουν σχεδιασθεί ή τροποποιηθεί για να χρησιμοποιούν μεθόδους κρυπτογράφησης ώστε να παράγουν τους κώδικες διασκορπισμού για συστήματα "διασκορπισμένου φάσματος", πλην των οριζόμενων στο σημείο 5Α002.α.6., συμπεριλαμβανομένων των κωδίκων μεταπήδησης για συστήματα "μεταπήδησης συχνοτήτων"· 6. Που έχουν σχεδιασθεί ή τροποποιηθεί για να χρησιμοποιούν μεθόδους κρυπτογράφησης, ώστε να παράγουν κωδικούς κατανομής σε διαύλους, κωδικούς κρυπτογράφησης ή κωδικούς αναγνώρισης δικτύου, για συστήματα που χρησιμοποιούν τεχνικές υπερευρείας διαμορφωμένης ζώνης, και οι οποίοι έχουν οποιοδήποτε από τα ακόλουθα χαρακτηριστικά: α. Εύρος ζώνης άνω των 500 MHz, ή β. "Κλασματικό εύρος ζώνης" τουλάχιστον 20%, 7. Συστήματα και συσκευές ασφαλείας μη κρυπτογραφικής τεχνολογίας πληροφοριών και επικοινωνιών (ΤΠΕ) που αξιολογούνται σε επίπεδο εξασφάλισης που υπερβαίνει την κατηγορία EAL-6 (επίπεδο εξασφάλισης της αξιολόγησης) των κοινών κριτηρίων (CC) ή ισοδύναμων· 8. Συστήματα τηλεπικοινωνιακών καλωδίων που έχουν σχεδιασθεί ή τροποποιηθεί και χρησιμοποιούν μηχανικό, ηλεκτρικό ή ηλεκτρονικό τρόπο για να ανιχνεύουν ανεπιθύμητη παρουσία. 9. Που έχουν σχεδιαστεί ή τροποποιηθεί για να χρησιμοποιούν "κβαντική κρυπτογραφία". Τεχνική σημείωση: Η "κβαντική κρυπτογραφία" είναι γνωστή και ως κβαντική κατανομή κλειδιού (QKD). Σημείωση: Στο σημείο 5Α002 δεν υπάγονται τα εξής: α. "Προσωπικές έξυπνες κάρτες" που έχουν οποιοδήποτε από τα ακόλουθα χαρακτηριστικά: 1. η κρυπτογραφική τους ικανότητα περιορίζεται για χρήση σε εξοπλισμό ή συστήματα που εξαιρούνται από τον έλεγχο δυνάμει των στοιχείων β. έως ζ. της παρούσας Σημείωσης, ή 2. προορίζονται για γενικές εφαρμογές δημόσιας χρήσης, εφόσον η κρυπτογραφική ικανότητα δεν είναι προσπελάσιμη από το χρήστη και έχει ειδικά σχεδιαστεί και περιοριστεί ώστε να επιτρέπει την προστασία των προσωπικών δεδομένων των αποθηκευμένων μέσα σε αυτές. Σημείωση: Εάν μία "προσωπική έξυπνη κάρτα" έχει πολλαπλές λειτουργίες, η διαβάθμιση ελέγχου κάθε λειτουργίας αξιολογείται χωριστά. β. Εξοπλισμός λήψης ραδιομεταδόσεων, συνδρομητικών τηλεοπτικών προγραμμάτων ή παρόμοιων εκπομπών προγραμμάτων προοριζόμενων για περιορισμένο καταναλωτικό κοινό, χωρίς ψηφιακή κρυπτογράφηση πλην εκείνης που χρησιμοποιείται αποκλειστικά για την αποστολή πληροφοριών σχετικά με τη χρέωση ή με τα προγράμματα στους ραδιοτηλεοπτικούς φορείς. γ. Εξοπλισμός όπου η κρυπτογραφική δυνατότητα δεν είναι προσιτή στο χρήστη και ο οποίος έχει ειδικά σχεδιαστεί και περιορισθεί ώστε να επιτρέπει οποιαδήποτε από τις ακόλουθες λειτουργίες: 1. Εκτέλεση "Λογισμικού" προστατευμένου κατά της αντιγραφής. 2. Πρόσβαση σε οποιαδήποτε από τα εξής: α. Περιεχόμενα προστατευμένα κατά της αντιγραφής αποθηκευμένα σε μέσα των οποίων επιτρέπεται μόνον η ανάγνωση, ή β. Πληροφορίες αποθηκευμένες υπό κρυπτογραφημένη μορφή σε μέσα (π.χ. σε σχέση με την προστασία των δικαιωμάτων διανοητικής ιδιοκτησίας) όταν τα μέσα διατίθενται προς πώληση στο κοινό σε όμοια σύνολα, ή 3. Έλεγχο της αντιγραφής ακουστικών και οπτικών δεδομένων τα οποία προστατεύονται όσον αφορά την πνευματική ιδιοκτησία. ή 4. Κρυπτογράφηση ή/και αποκρυπτογράφηση για την προστασία βιβλιοθηκών, χαρακτηριστικών σχεδιασμού, ή συναφών δεδομένων για το σχεδιασμό διατάξεων ημιαγωγών ή ολοκληρωμένων κυκλωμάτων, δ. Κρυπτογραφικός εξοπλισμός ειδικά σχεδιασμένος και περιορισμένος για τραπεζική χρήση ή χρηματικές συναλλαγές. Τεχνική σημείωση: "Οι χρηματικές συναλλαγές" του σημείου 5A002. σημείωση δ. περιλαμβάνουν την είσπραξη και τον διακανονισμό τιμολογίων ή τραπεζική πίστη. ε. Φορητά ή κινητά ραδιοτηλέφωνα για μη στρατιωτική χρήση, (π.χ. για χρήσεις στο πλαίσιο εμπορικών κυψελωτών συστημάτων ραδιοεπικοινωνιών), τα οποία δεν έχουν δυνατότητα της διαβίβασης δεδομένων υπό κρυπτογραφημένη μορφή απευθείας σε άλλο ραδιοτηλέφωνο ή εξοπλισμό (εκτός του εξοπλισμού Δικτύου Ραδιοπρόσβασης (RAN)), ούτε της διέλευσης δεδομένων υπό κρυπτογραφημένη μορφή μέσω εξοπλισμού RAN (π.χ., ελεγκτής ραδιοφωνικού δικτύου (RNC) ή ελεγκτής σταθμού βάσης (BSC)). στ. Ασύρματος τηλεφωνικός εξοπλισμός, χωρίς δυνατότητα κρυπτογράφησης από την πηγή μέχρι τον προορισμό, όπου η πραγματική εμβέλεια της ασύρματης λειτουργίας χωρίς ενίσχυση (δηλαδή απλό, άνευ αναμετάδοσης άλμα μεταξύ του τερματικού και του σταθμού βάσης) σύμφωνα με τις προδιαγραφές του κατασκευαστή είναι μικρότερο των 400 μέτρων. ή ζ. Φορητά ή κινητά ραδιοτηλέφωνα και παρόμοιες ασύρματες συσκευές πελατών για μη στρατιωτική χρήση, τα οποία εφαρμόζουν μόνο δημοσιευμένα ή εμπορικά κρυπτογραφικά πρότυπα (εκτός από τις λειτουργίες κατά της πειρατείας, οι οποίες μπορεί να μη δημοσιεύονται) και επίσης τηρούν τις διατάξεις των παραγράφων β. έως δ. της σημείωσης για την κρυπτογράφηση (σημείωση 3 στην Κατηγορία 5 — Μέρος 2), οι οποίες έχουν προσαρμοστεί ειδικά για συγκεκριμένη εφαρμογή της μη στρατιωτικής βιομηχανίας με χαρακτηριστικά που δεν θίγουν την κρυπτογραφική λειτουργικότητα αυτών των πρωτότυπων μη προσαρμοσμένων συσκευών· η. Εξοπλισμός ειδικά σχεδιασμένος για τη συντήρηση των φορητών ή κινητών ραδιοτηλεφώνων και των παρόμοιων ασύρματων συσκευών πελατών που τηρεί όλες τις διατάξεις της σημείωσης για την κρυπτογράφηση (Σημείωση 3 στην κατηγορία 5, Μέρος 2), όπου ο εξοπλισμός συντήρησης τηρεί όλους τους ακόλουθους όρους: 1. Η κρυπτογραφική λειτουργικότητα του εξοπλισμού συντήρησης δεν μπορεί εύκολα να μεταβληθεί από το χρήστη του εξοπλισμού· 2. Ο εξοπλισμός συντήρησης έχει σχεδιασθεί κατά τρόπο που να επιτρέπει την εγκατάστασή του χωρίς σημαντική περαιτέρω βοήθεια από τον προμηθευτή· και 3. Ο εξοπλισμός συντήρησης δεν μπορεί να μεταβάλει την κρυπτογραφική λειτουργικότητα της συσκευής που συντηρείται· θ. Ασύρματος εξοπλισμός "προσωπικού δικτύου" που εκτελεί μόνο δημοσιευμένα ή εμπορικά κρυπτογραφικά πρότυπα και όπου η κρυπτογραφική ικανότητα περιορίζεται σε ονομαστική εμβέλεια λειτουργίας μη υπερβαίνουσα τα 30 μέτρα σύμφωνα με τις προδιαγραφές του κατασκευαστή. |

5B001 | Τηλεπικοινωνιακά συστήματα, εξοπλισμός ελέγχου και παραγωγής, δομικά στοιχεία και εξαρτήματα για αυτά, ως εξής: α. Εξοπλισμός και ειδικά για αυτόν σχεδιασμένα δομικά στοιχεία ή εξαρτήματα τα οποία έχουν σχεδιασθεί ειδικά για την "ανάπτυξη", την "παραγωγή", τη "χρήση" του εξοπλισμού, των λειτουργιών ή των γνωρισμάτων που ορίζονται στο σημείο 5Α001. Σημείωση: Στο σημείο 5B001.α δεν υπάγονται οι εξοπλισμοί χαρακτηρισμού οπτικών ινών. β. Εξοπλισμός και ειδικά σχεδιασμένα δομικά στοιχεία ή εξαρτήματα για το σκοπό αυτό που έχει ειδικά σχεδιαστεί για την ανάπτυξη οποιουδήποτε από τους ακόλουθους εξοπλισμούς μετάδοσης τηλεπικοινωνιών ή μεταγωγής: 1. Εξοπλισμός που χρησιμοποιεί ψηφιακές τεχνικές και που έχει σχεδιαστεί για να λειτουργεί με "συνολική ψηφιακή ταχύτητα